ועדת המשנה למאבק בסחר בנשים ובזנות, כנסת 20, פרוטוקול מספר 34, 2018-03-12 12:45

עליזה לביא: אדוני השר, ברשותך, אנחנו נפתח, אתה הגעת, תיאמנו גם עם מנכ"ל משרדך והאנשים שלך כאן.

עליזה לביא: אנחנו שמחים מאוד להיות כאן בישיבה.

עליזה לביא: היום כ"ה באדר תשע"ח, ה-12 במארס, ישיבת ועדת המשנה למאבק בסחר בנשים ובזנות בהשתתפות חבר הכנסת, השר גלעד ארדן, השר לביטחון פנים.

עליזה לביא: על פעילות המשרד לביטחון פנים במאבק בתופעה.

עליזה לביא: אדוני, לדיון הזה התכוננו זמן רב אבל לפני הכל אני חייבת לציין ולהודות לאנשיך שנמצאים פה באופן עקבי והם שותפים, רבים מהם, לעבודה שלנו גם לעתים בשעות לא שעות שקורה משהו בדרך ופיתחנו כאן שיתוף פעולה פורץ דרך גם ביןה אנשים שלך לבין ארגוני השטח.

עליזה לביא: צריך כמובן עוד הרבה מה לתקן ולשפר ולשם כך התכנסנו.

עליזה לביא: אבל אנחנו מבקשים היום לשמוע מאדוני על המאבק בתופעת הזנות.

עליזה לביא: אני רוצה לברך אותך ואת המשרד שאתם מפגינים לאורך כל הדרך מעורבות, אכפתיות ואפס סובלנות בנושאים של פגיעות מיניות, אלימות מינית וכמובן זנות, זנות בישראל.

עליזה לביא: אנחנו ראינו, אדוני, את הבחינה המחודשת שלך של הגדרת ריקוד ה"לפ דאנס" ומבחינתנו זאת אמירה חד משמעית שחשפנות, המשמעות שלה היא זנות.

עליזה לביא: אנחנו נבקש במהלך הדיון לשמוע את ההתייחסות שלך לשאלות - - -

גלעד ארדן: זה לא החשפנות זה החשפנות פלוס ה- - -

עליזה לביא: לפ דאנס, כן, אני אמרתי רק - - - כן.

עליזה לביא: לשאלות שכמובן העברנו אליך - - -

גלעד ארדן: אנחנו משתדלים להיות בקיאים בכל דבר שאנחנו עוסקים בו.

עליזה לביא: כן, אבל אדוני אנחנו לא יכולים שלא לדבר ולעבור לסדר היום על הפרשה של השעיית שוטר שלפי החשד קיים יחסים עם קורבן סחר בתהליך של חשיפת רשת סחר בנשים ממזרח אירופה.

עליזה לביא: וגם לשמוע, ואני יודעת שנדרשת לכך בימים האחרונים, לגבי התקצוב של פרוייקט יזהר ופרסום שירותי הזנות שאתה מייד הצהרת שתשים הצעת חוק ממשלתית ואכן באמת היא מקודמת ותסייע בידינו במיגור של התופעה הקשה הזאת של כרטיסי הזנות.

עליזה לביא: אני מבקשת להזכיר גם בדיון הזה - - -

גלעד ארדן: מה שאמור לעלות היום.

עליזה לביא: נכון, אמור לעלות היום אחר הצהריים.

שולי מועלם-רפאלי: ואני חייבת להגיד בכאב גדול, גברתי יושבת ראש הוועדה, שהופתעתי שחבר הכנסת יואל חסון מונע את ההעלאה של החוק הזה, יש עליו קונצנזוס של קואליצייה ואופוזיציה.

עליזה לביא: אני מקווה שאנחנו נפתור את זה, תודה גברתי על ההערה.

גלעד ארדן: החוק מוזג, הפרטי וה- - -

עליזה לביא: כן - - -

שולי מועלם-רפאלי: כן, כן, עשינו את כל התהליך, הכל מוכן להצעה.

עליזה לביא: עשינו את כל התהליך, החוק יעלה.

עליזה לביא: ואני גם חייבת לומר שגם ההתגייסות של ראשי הערים, גם של אילת וגם של תל אביב וכמובן האכיפה, אנחנו רואים כאן באמת שיפור משמעותי.

עליזה לביא: אבל אני מבקשת להזכיר שגם בדיון הזה בצד המישור האכיפתי, שיקומי והחינוך מגיל צעיר אנחנו סוגרים עוד מושב, לצערי, שחוק ההפללה לא התקדם בו ולא עלה.

עליזה לביא: בפעם הראשונה 70 חברי כנסת חותמים על הצעות החוק שלי, של חברת הכנסת מועלם וחברת הכנסת גלאון לשעבר.

עליזה לביא: והחוק הזה עובר באמת בהתגייסות חסרת תקדים ולא הצלחנו להביא אותו לקריאה ראשונה, אדוני, במושב הזה.

עליזה לביא: הבטחה אחרונה שיש לנו של שרת המשפטים באמצעות מנכ"לית משרדה שהייתה כאן לפני כשבועיים הבטיחה לנו שבראשית אפריל יפורסם התזכיר הממשלתי לעניין הזה.

יהודה גליק: 29 באפריל.

עליזה לביא: כן, התזכיר יתפרסם.

עליזה לביא: אנחנו באמת בשעת רצון ואני לא צריכה לבוא ולדבר פה עכשיו על פוליטיקה, אבל ברגע שהולכים לבחירות ולא יהיה דין רציפות על כל העבודה הקשה, המשותפת הזאת, באמת פורצת הדרך הזאת, הכל ירד לטמיון.

עליזה לביא: ואני מבקשת ממך - -

גלעד ארדן: הכי טוב לא ללכת לבחירות.

עליזה לביא: - - להיות שגריר של רצון טוב שנוכל באמת להשלים את החקיקה הזאת, החקיקה פורצת הדרך.

עליזה לביא: אדוני ברשותך, שתי אורחות חשובות מאוד שנמצאות איתנו כאן היום.

עליזה לביא: נמצאת איתנו גברת הלנה קרופט, מייסדת ועומדת בראש ארגון street light UK וב-20 השנים האחרונות היא מקדמת פעילות ציבורית לטובת נשים נפגעות זנות והתעללות בבריטניה והיא מקדמת את הצעת החוק בפרלמנט האנגלי.

עליזה לביא: ותודה למכון ירושלים לצדק שמארח את הגברת הלנה פה בארץ.

עליזה לביא: ונמצאת איתנו נציגת מחלקת המדינה האמריקנית בשגרירות האמריקאית, כריסטי לדריג', בפעם הראשונה היא איתנו, ברוכה הבאה גברתי.

עליזה לביא: אדוני, השאלות הועברו אליך על פי בקשתך מראש, הרשימה היא דיי ארוכה, אבל קודם כל הייתי מבקשת לשמוע את ההתייחסות שלך לשוטר שנעצר בחשד שמקיים יחסים עם קורבן סחר בנשים.

עליזה לביא: מושעה באופן מיידי, נחקר על ידי המחלקה לחקירות שוטרים.

עליזה לביא: אדוני, איך קורה במדינתנו במשמרת הזאת שוטר שעבר הכשרה, שמכיר, שיודע, נופל במקום המאוד קשה הזה.

עליזה לביא: אני מברכת על התגובה המיידית של המשטרה שהפגינה אפס סובלנות כלפי ניצול סבלה ומצוקתה של קורבן הסחר, אבל עם זאת המקרה הזה עלול להעיד על חוסר מודעות והכשרה מספקת בקרב השוטרים בנוגע לסבל הרב, למורכבות, ואני מבקשת לקבל את ההתייחסות שלך.

גלעד ארדן: תראי, אני באופן עקרוני אדם שלא מאמין בהכללות וגם לא אוהב לשתף עמם פעולה.

גלעד ארדן: כלומר, על פי ההיגיון שהיה טמון בשאלתך אני לא רוצה לומר מה ניתן היה לומר על הבית הזה או על ארגונים אחרים במדינה.

גלעד ארדן: במשטרת ישראל יש עשרות אלפי שוטרות ושוטרים שמטפלים כל יום באלפי סיטואציות ומקרים שונים.

גלעד ארדן: כמובן שאותם אלפי מקרים שבהם הם מסייעים לציבור ופותרים בעיות ומגנים על חלשים כמעט ולא מגיעים לידיעת הציבור.

גלעד ארדן: מה שמגיע זה התקלות או הבעיות שקיימות כמו שקיים בכל ארגון גדול.

גלעד ארדן: המקרה הזה הוא, כמובן, מקרה חמור במיוחד שבו שוטר מועל בתפקידו ומנצל את הסמכויות שלו ואת הסיטואציה שהוא נמצא בה במסגרת תפקידו להגן על החוק ועל החלשים ולאכוף את החוק ומנצל אותו לרעה באופן בלתי חוקי לטובתו ובדיוק לשם כך הוקמה המחלקה לחקירות שוטרים במשרד המשפטים כדיי שאנשים כאלה יטופלו בכל חומרת הדין בלי זיקה בכלל לארגון או ליחסים פנימיים בתוך המשטרה.

גלעד ארדן: ואני מקווה ומאמין שהמחלקה לחקירות שוטרים תמצה איתו את הדין ותביא אותו לדיון באופן מהיר וגם עם הסעיפים המחמירים ביותר כיוון שעוד פעם, אנחנו לא מבקשים ולא רוצים לעשות הנחות לאף שוטר, אלא להיפך, שוטר צריך להוות סמל ודוגמה ומופת בהתנהגותו לציות לחוק ולאכיפת החוק.

גלעד ארדן: והשוטר הזה הוא שוטר שסרח ואין מקומו במשטרה.

גלעד ארדן: אני חושב שזה דבר בסיסי שבהכשרות היום שהשוטרים מקבלים, עוד פעם, פה אני לא רואה מה בדיוק ההכשרה שגברתי מכוונת אליה - - -

עליזה לביא: לא - - - גם את מרכזי הסיוע וגם את הארגונים לתוך ה- - -

גלעד ארדן: כל הנושא בכלל של הטרדות מיניות, עבירות כלפי נשים זה דבר שמובנה היום בקורסים, בהדרכות של המשטרה, ברענונים.

גלעד ארדן: אנחנו פועלים כל העת כדי לוודא, כמשרד לביטחון פנים, כדי שהמשטרה ויתר גופי המשרד כך פועלים וכדי שכל הפרה של נורמה או ודאי של חוק מטופלת בצורה הנוקשה והחמורה ביותר.

גלעד ארדן: זאת הגישה וזאת המדיניות.

גלעד ארדן: מעבר לכך, כמובן הפרטים עצמם של המקרה ושל החקירה הם לא בידי, הם בידיי המחלקה לחקירות שוטרים וגברתי יכולה לפנות אליהם ולקבל את התשובות שלהם לגבי אופן הטיפול.

עליזה לביא: תודה.

עליזה לביא: אחד הנושאים שגם העברנו לאדוני ומעסיק רבות את הוועדה זה זנות קטינים שיש לנו חוק נגד זנות קטנים.

עליזה לביא: גם החוסר אכיפה, הפרקליטות גם תגיד ואומרת את דעתה.

עליזה לביא: קיימנו פה דיונים גם על פרסום שירותי זנות באינטרנט וגם על זנות קטינים, אנחנו מגדירים את זה היום באמת כמרחב של זנות בכף היד, אתם הקמתם את מערך מאור גם.

עליזה לביא: הייתי מבקשת לשמוע וללמוד על ההתייחסות שלך בנושא הזה של זנות קטינים, אכיפה, איך אתם מתמודדים, בטח עם אותם מקומות שאנחנו מכירים אותם כמו כולם, על הקיום של התופעה הקשה הזאת.

עליזה לביא: תודה אדוני.

גלעד ארדן: הייתי מבקש קודם כל לומר כמה מילות פתיחה כי פנית אליי בסוגייה, עוד פעם, שהיא לא תחת סמכותי הישירה והתייחסתי אליה.

גלעד ארדן: אבל אני חושב שבאופן עקרוני קודם כל אני רוצה לברך אותך ולברך את חברי הוועדה, בין אלה שנמצאים כאן ובין אלה שלא, איך אתה אומר, המתוקים והמתוקות, מן הקואלציה ומן האופוזיציה.

עליזה לביא: תראה איך את משפיע - - -

גלעד ארדן: לא, זאת גישה טובה, כי סך הכל יש נושאים שבהם אין קואליציה ואין אופוזיציה ואני חושב שאנשים שמייצגים את הציבור צריכים לפעול כדי למגר תופעות חברתיות או אנטי חברתיות שליליות, בוודאי שתופעת הזנות וניצול נשים לרעה או קטינים.

גלעד ארדן: אחת התופעות הקשות ביותר, תופעה שבעידן הרשתות החברתיות והאינטרנט היא כמובן, לצערנו, שודרגה ביכולות שלה, ביכולת שלה להגיע לציבורים רחבים, לנסות לפתות אותם לעבור את העבירות בתחום הזה, לנצל גופן של נשים או קטינים, ולכן בעיניי, וכמובן תרגמתי את זה גם במדיניות שלי, גם בחקיקה כפי שאת יודעת וחברים פה יודעים, וגם בסדר העדיפויות המשטרתי, אנחנו מנסים ואני חושב שהצלחנו גם לעלות כיתה, לעלות רמה במאבק וגם בהבעת וקביעת הנורמות המוסריות ובעמדות.

גלעד ארדן: את הזכרת את הנושא של הפללת לקוחות זנות.

גלעד ארדן: לאחר באמת התייעצות ולימוד של הנושא גם מול משטרת ישראל ובכלל אני קבעתי עמדה ברורה בנושא הזה.

גלעד ארדן: אני לא נכנס לספציפיקציות אם מדובר על עבירת קנס או על פתיחת תיק או הסדר מותנה, אני חושב שמשרד המשפטים הוא זה שאמור להוביל את המדיניות בנושא הזה.

גלעד ארדן: אבל חד משמעית מתוך הבנה של משטרת ישראל, מתוך הבנה של המשרד לביטחון פנים ושלי של מה התופעה הזו מחוללת, מה העוול הנורא שנגרם גם כלפי הנשים, חד משמעית הייתה עמדה של המשרד לביטחון פנים שקובעת שיש להעניש את אותם לקוחות.

גלעד ארדן: חשבנו בהחלט שצריך לכרוך את זה, ואנחנו עדיין חושבים, בתהליכי שיקום, בתהליכים שהמדינה מחוייבת לעשות כלפי אותן נשים שנקלעו לסיטואציה של העיסוק בתחום הזה, אבל לא אמרנו את זה כהתנייה.

גלעד ארדן: בלי קשר כחלק מהמאבק בנושא אני נקטתי בעמדה, אמרתי את זה נדמה לי גם לחברת הכנסת שולי מועלם וגם לך.

גלעד ארדן: לגבי היקף התופעה אני חושב שאם תרצי נפרט.

גלעד ארדן: נמצאים כאן נציגי המשטרה.

גלעד ארדן: אבל בשנתיים האחרונות נעשו הרבה מאוד פעולות שלא היו בעבר, הזכרתם את הנושא של כרטיסי הזנות או הפרסומות שחולקו ביישובים נוספים ברחבי המדינה.

גלעד ארדן: גם תמכנו ויזמנו גם אנחנו את הצעת החוק, גם אני חושב שהמשטרה העלתה משמעותית את העיסוק שלה, ואנחנו רואים גם את התוצאות בשטח, בין אם זה בתל אביב או בין אם זה אילת.

גלעד ארדן: אני אישית מוודא שהנושא הזה נמצא על סדר העדיפויות האכיפתי של המשטרה.

גלעד ארדן: כשאנחנו מדברים על הנושא של קטינים או ילדים ובני נוער, פה יש מהלך חסר תקדים שהיו לו תוצאות כבר בימים האחרונים - - -

עליזה לביא: מה, אתה יכול לשתף אותנו, אנחנו יודעים על 2900 - - -

גלעד ארדן: נמצאת כאן מפקדת היחידה, יחידה 105, היחידה המשטרתית החדשה, ניצב משנה אתי בצר.

גלעד ארדן: היא לא נבחרה כי היא אישה, אלא בגלל כישוריה היא נבחרה.

עליזה לביא: אנחנו סמוכים ובטוחים, אתה ידוע כאיש - - -

גלעד ארדן: לא, לא, אמיתי, אני אפילו לא השפעתי.

גלעד ארדן: זאת יחידה חדשה שהוקמה במשטרה שהיא חלק ממערך לאומי.

גלעד ארדן: בשבועות הקרובים נציג גם את השם שלו ואנחנו נעביר אותו הליך מיתוג, אבל יש כאן לא פחות ממהפכה כי למעשה יש כאן מוקד חדש, מוקד- - -

עליזה לביא: - - - מאור, זה המערך של - - -

גלעד ארדן: כן, אבל זה לא יהיה השם שלו הסופי, אבל היא בעצם מפקדת היחידה המשטרתית שהיא חלק מהמערך הלאומי להגנה על ילדים ונוער ברשת.

גלעד ארדן: זה קצת מטעה כי זה לא באמת רק ברשת.

גלעד ארדן: הרי הסכנה יכולה להתחיל ברשת או גם להסתיים בו אם חושפים תמונות ברשת ומבזים נערה או גורמים לפגיעה חברתית קשה, אבל היא גם כמובן יכולה לצאת מהרשת אל המרחב הפיזי אם דרך הרשת יצרו את המגע והקשר אולי זה באמת המקרה שאתי תוכל לתאר ואז הפגיעה היא ממש פיזית בגופה של הנערה או הילדה.

גלעד ארדן: ולמעשה אנחנו מקימים או כבר הקמנו, בשלבי סיום, של מערך לאומי שיכול לתת מענה 24 שעות ביממה בדיוק כמו מוקד חירום 100 של המשטרה, מוקד 105.

גלעד ארדן: כרגע הוא עוד בהרצה, הוא לא עובד 24/7 אבל בערך מעוד ארבעה עד ששה שבועות אנחנו נשיק אותו ב-24 שעות ביממה.

גלעד ארדן: ואני באמת מאוד גאה, אני חושב שיש כאן מהלך היסטורי שמתאים את היכולות המשטרתיות ושל המשרד בשיתוף עם משרדי ממשלה אחרים, חינוך, רווחה, בריאות, לא כל דבר זה עבירה פלילית, לפעמים גם צריכים את הגורמים השותפים שיתנו מענה, מתנדבים, עמותות ארגונים.

גלעד ארדן: יש כאן מערך לאומי שלא היה מעולם ואני חושב שהוא יהיה מודל להרבה מדינות בעולם שנותן מענה לאתגרים החדשים שהאינטרנט והרשתות החברתיות מייצרות.

גלעד ארדן: לגבי חסימת אתרים ש- - -

עליזה לביא: שזה עבדנו קשה מאוד שזה ייכנס באמת - - -

יהודה גליק: לא שאלת לגבי האכיפה, לגבי זנות קטינים, אני לא יודע, חשבתי ש- - -

גלעד ארדן: אני אגיע לזה.

גלעד ארדן: אני אתן לך טיפ, אתה יוצר הקשבה לכל מה שקודם כי אתה שומר לסוף את מה שרוצים לדעת.

גלעד ארדן: אני לא שכחתי את ה- - -

עליזה לביא: השר באמת רוצה רק - - -

יהודה גליק: לא ידעתי שאתה באת מתחום החינוך, זה באמת חדש לי.

עליזה לביא: אבל השר רוצה להתייחס לחוק האחרון ממש עכשיו שחוקק לאחרונה שעמלנו קשה שגם הנושא של הזנות ייכנס והחשכת אתרים, על זה אנחנו עכשיו - - -

יהודה גליק: כן, כן, כן, אני שומע, אני - - -

גלעד ארדן: קודם כל זה נשמע לא טוב החשכת אתרים - - -

עליזה לביא: אנחנו מדברים על אתרי זנות - - -

גלעד ארדן: אני מעדיף לקרוא לזה הגבלת גישה לאתרים עברייניים.

עליזה לביא: אבל עדיין אנחנו רואים את האתרים העברייניים האלה במלוא הדרם לצערי.

יהודה גליק: אנחנו לא רואים אותם, אנחנו יודעים על קיומם.

גלעד ארדן: אני גיליתי, שתבינו מה היה המצב, כשאני נכנסתי לתפקידי והתחלתי לראות ולקבל תלונות ופניתי התברר לי לתדמהתי, זה היה דווקא בהקשר של הימורים בלתי חוקיים, התברר לי לתדהמתי שיש החלטת בג"ץ שמונעת מהמשטרה לחסום את הגישה לאותם אתרים עברייניים.

גלעד ארדן: ואז התברר שצריך לחוקק חוק שיתן את הסמכות הזאת ואז התברר שיש חוק כזה רק שהוא תקוע שנים בוועדת חוקה עוד מהקדנציה הקודמת או אולי זו שלפניה.

גלעד ארדן: כמה זמן הוא היה תקוע, יואל, החוק של ההגבלת גישה?

<קריאה: 2014.

גלעד ארדן: אז באמת במאמצים משותפים יחד עם ועדת חוקה ומשרד המשפטים השלמנו את תהליך החקיקה הזה.

גלעד ארדן: והיום סוף סוף יש למשטרה או יש יכולת גם לדרוש מהמשטרה לנהל חקירות כאלו כי עד עכשיו לא היה לה מה לנהל חקירה כי לא היה בכלל סמכות לעשות כלום עם החקירה הזו.

גלעד ארדן: אלא מה, שלמרות החקירות הללו, עד לרגע זה היועץ המשפטי לממשלה בעצם לא הסמיך תובעים משטרתיים להגיש תביעות או לקיים הליכים משפטיים בהקשר הזה אלא רק לנהל את החקירות.

גלעד ארדן: וברגע שמסתיימת חקירה נגד אתר כזה בין אם קוראים לו משהו אדיר או כל שם אחר - - -

עליזה לביא: סקס אדיר.

גלעד ארדן: אני לא רציתי לעשות פרסומת אבל אם גברתי כבר טורחת לציין את השם המלא זכותה כיו"ר הוועדה.

גלעד ארדן: בכל מקרה, כרגע על פי הנתונים שהמשטרה העבירה לי יש כ-38 תיקים שהמשטרה סיימה בהם את החקירה והעבירה את ממצאיה לפרקליטות המדינה לשם המשך נקיטת הליכים כנגד אותם אתרים.

עליזה לביא: - - - מה שאמרת קודם, החולייה החסרה מונעת, זה מה שאמרת, היועץ המשפטי לא - - -

גלעד ארדן: לא, היא לא חסרה.

גלעד ארדן: כרגע, אני בטוח שיש כאן, את נציגת משרד המשפטים?

<רחלי זוארץ לוי: הפרקליטות.

עליזה לביא: הפקליטות, רחלי.

גלעד ארדן: היא לא חסרה, יש כרגע הסמכה לפרקליטים בפרקליטות המדינה להיות הרגל המסיימת של החקירה המשטרתית ובעצם לחסום את הגישה לאותו אתר באמצעות פנייה לבית המשפט.

גלעד ארדן: המשטרה פתחה בחקירות ובחנה מאות אתרים כאלה, מתוך אותם מאות 38 הבשילו כבר והוגשו, יש כאן את נציגי חטיבת החקירות, אם תרצו הם יתנו פרטים נוספים, העבירו את התיקים לפרקליטות ובעצם כרגע התיקים נמצאים בפרקליטות והסמכות נמצאת אך ורק בידיי הפרקליטות.

גלעד ארדן: הסיכום שלי בזמנו היה שיהיו הסמכות גם לתובעים משטרתיים שיוכלו להגיש.

גלעד ארדן: אני מקווה שהיועץ ישתכנע כמה שיותר מהר שצריך גם להסמיך את התובעים של המשטרה.

גלעד ארדן: בסוף כמה שיש יותר תובעים עם הסמכה אז אני מניח שהם יוכלו לקבל החלטות יותר מהר ולחסום את הגישה לאותם אתרים עברייניים.

זאב בנימין בגין: חקירה כזאת כמה זמן בערך לוקחת?

גלעד ארדן: אני מציע שחטיבת החקירות יתייחסו כי אני לא - - - את רוצה שהם יתייחסו עכשיו?

עליזה לביא: אם אדוני רוצה, בבקשה.

גלעד ארדן: אני חושב שכדאי ש- - - אולי תתארו קצת איך זה עובד וכמה זמן זה לוקח ומה בודקים.

עליזה לביא: כמה דפים בדקתם מאז שנכנס החוק, אנחנו נשמח ללמוד על היקף התופעה.

עליזה לביא: אנחנו פה נתקלים לא מעט ב- - -

<שרית פרץ: שלום לכולם, שמי שרית, אני ראש חוליית סחר בבני אדם במשטרה בחטיבת החקירות.

<שרית פרץ: אני יכולה לומר שבעצם מאז שפורסם החוק בספטמבר אנחנו היינו צריכים ליצור איזשהי פרקטיקה ראשונית ללמוד ממנה ובעצם להתוות איזשהי דרך שתהיה להמשך בינינו לבין הפרקליטות לבין בית משפט.

<שרית פרץ: מה שעשינו בעצם זה לקחנו כ-700 אתרים שמופו.

<שרית פרץ: ב-700 אתרים האלו רצינו לבדוק מה הם האתרים שמפרסמים באופן ישיר שירותי מין, מפרסמים באופן ישיר ולא עקיף, אילו אתרים אנחנו באמת יכולים על פי חוק לאכוף בסופו של תהליך לחסום אותם.

<שרית פרץ: כלומר, אתרים שנמצאים במדינת ישראל, אתרים פעילים.

<שרית פרץ: כלומר מאז שה-700 האלו מופו נסגרו המון המון אתרים מסיבות כאלה ואחרות.

<שרית פרץ: הגענו למצב ש-38 אתרים הם אתרים באמת שמפרסמים באופן ישיר ועונים לקריטריונים שנקבעו על פי החוק.

<שרית פרץ: לבנות צי כזה לכל אחד מהאתרים זה סיפור מאוד רציני, מאוד מורכב, יש שם המון המון דברים טכניים שצריך להוציא.

<שרית פרץ: לא נמצא כאן מישהו מיחידת הסייבר שיכול להסביר את זה, אני חושבת שזה גם פחות רלוונטי.

<שרית פרץ: מה שחשוב להבין שזו חקירה שנמשכת זמן מסויים, אני לא יודעת לקצוב אותו כרגע מאחר ועדיין אין לנו תיק שלם שאנחנו יכולים לקחת אותו לדוגמה, שעבר את בית משפט וקיבל את אישורו לחסימה ואז נוכל לומר מה משך הזמן הממוצע.

<שרית פרץ: כרגע יש 38 תיקים שיחסית בזמן סביר, לדעתי - - -

עליזה לביא: מאז שהחוק עבר בספטמבר- - -

זאב בנימין בגין: וכמה זמן זה לקח?

עליזה לביא: מספטמבר, החוק עבר - - -

זאב בנימין בגין: בלי בית משפט, לא לא התחיל בספטמבר - - -

<שרית פרץ: לא, לא, לא, סליחה, זה פחות מספטמבר כי צריך לזכור שנערך המיפוי.

<שרית פרץ: העבודה הזו לא תעשה בעתיד כשתוגש תלונה או כשאנחנו נדע על אתר מסויים זה לא יקח משך הזמן הזה, יקח הרבה פחות - - -

<קריאה: אבל המיפוי היה אצל המשטרה מ-2016 - - -

<שרית פרץ: החוק יצא לאור ויכלנו לעבוד בחודש ספטמבר וההליך של המיפוי לוקח המון המון זמן.

<שרית פרץ: תחשבו, זה 700 אתרים לבדוק אתר אתר.

<שרית פרץ: אנחנו לקחנו קורס שלם במשטרה שבעצם יש שם חוקרים מיומנים שישבו ובדקו את האתרים האלו, זו עבודה מאוד מאוד סבוכה.

<שרית פרץ: בסופו של תהליך אני חושבת שזו הצלחה, לקחת 38 אתרים, שהם אתרים באמת קשים, להביא אותם בפני הפרקליטות ושם באמת יש צוות בפרקליטות שממשיך בתהליך.

עליזה לביא: אפשר ברשותך ניתן לפרקליטות רגע להגיב.

עליזה לביא: רחלי יש לך מה - - -

<רחלי זוארץ לוי: שלום, אני אולי אשלים את הדברים כי הדברים מתחברים.

<רחלי זוארץ לוי: חשוב להסביר שלאחר שהחוק נכנס לתוקף בספטמבר, כפי שנאמר, אז היה צריך לעשות מספר מהלכים.

<רחלי זוארץ לוי: האחד זה להסמיך תובעים שיוכלו לפעול על פי החוק וזה פרקליטים ביחידת הסייבר של פרקליטות המדינה הוסמכו לכך.

<רחלי זוארץ לוי: לאחר מכן הייתה פנייה של משרד המשפטים להסמיך שופטים בבית המשפט המחוזי, גם זה חלק מדרישות החוק וגם זה נעשה ממש לאחרונה.

<רחלי זוארץ לוי: ואז נעשתה באמת עבודה משותפת של הפרקליטות מול ראש חטיבת חקירות ומודיעין לצורך עבודה על אותו מיפוי של האתרים שהיו אז עוד מהסקר הלאומי אבל היה צריך לוודא איזה מהם אפשר להתחיל להפעיל לגביהם את החוק ואז אותו אותם תיקים - - -

עליזה לביא: אז מתוך ה-38 מה את יכולה לספר לנו?

<רחלי זוארץ לוי: זה הגיע ממש לאחרונה לפני שלושה שבועות לפרקליטות.

עליזה לביא: ה-38 לפני שלושה שבועות הגיעו לפרקליטות?

<רחלי זוארץ לוי: כן, כן, והם ממש עובדים עליהם בימים אלה.

<רחלי זוארץ לוי: צריך להבין שיש פה עבודה משפטית מקצועית ראשונית כי אנחנו מדברים על יישום של חוק חדש, אנחנו מדברים על לבנות את התיקים היטב כמו שצריך כדי לוודא, אני לא אכנס לרזולוציות, אבל יש צורך על פי חוק להכנס - - -

עליזה לביא: מה הערכת הזמן שלך?

עליזה לביא: מתי נוכל לקבל פה דיווח על טיפול שלכם ב-38 - - -

<רחלי זוארץ לוי: אני מעדיפה לא להכנס להערכות זמנים אבל אני כן יכולה לומר שזה כרגע מתועדף מבחינתנו בראש סדר העדיפויות מבחינת להתקדם ולטפל - - -

עליזה לביא: מי תעדף את זה, הפרקליט?

<רחלי זוארץ לוי: לא, מנהל מחלקת יחידת הסייבר שהוא כרגע מנחה את הפרקליטים שעובדים על התיקים הללו כדי לסיים גם.

<רחלי זוארץ לוי: יש כל מיני השלמות שצריך בחלק מהתיקים, מטבע הדברים, כמו כל תיק שמגיע כדי לבנות אותו מנהלית טוב כשאנחנו רוצים להגיש בקשה שהיא תצלח.

<רחלי זוארץ לוי: אנחנו סבורים שאנחנו שם.

<רחלי זוארץ לוי: כן חשוב לציין שזה בנוסף, זה לא במקום.

<רחלי זוארץ לוי: לאחרונה גם בוצעה עבודה של מחלקת סייבר, עבודה וולנטרית.

<רחלי זוארץ לוי: זאת אומרת שפנייה בחמשה אתרים הוגבלה אליהם גישה באופן וולנטרי שפנינו לספקית והיא נענתה לבקשתנו, ספקית שהיא לא מהארץ והוגבלו הגישה.

<רחלי זוארץ לוי: כך שנעשים גם מאמצים מכיוונים נוספים כדי באמת להצליח עד כמה שיותר בעבודה.

<רחלי זוארץ לוי: אבל אנחנו מאמינים ששיתוף הפעולה הזה שנפתח ולמעשה גם יש לו תוצרים כי כרגע נמצאים תיקים על השולחן יוביל את ה- - -

עליזה לביא: תודה רחלי.

זאב בנימין בגין: אתם יכולים לאפיין את 700 האתרים פחות 38?

זאב בנימין בגין: הם מועמדים לסריקה נוספת?

זאב בנימין בגין: בחרתם על פי סדר עדיפויות, אמרת אלה שהיה בהם עיסוק ישיר, מה קורה מבחינתכם, מה יקרה לגבי האחרים?

<שרית פרץ: אני חושבת שנכון יהיה להמתין לתוצאות ה-38 תיקים האלה, לראות גם איך בית משפט, מה הדרישות, איזה ראיות אנחנו נדרשים, ואז נדע איך להתייחס לפחות לאתרים שמפרסמים שירותי מין באופן עקיף.

<שרית פרץ: כלומר האתרים האחרים שלא פעילים או אתרים שלא יושבים בארץ אנחנו לא נוכל לעולם לאכוף אותם.

<שרית פרץ: בכל אופן אתרים שמפרסמים שירותי מין באופן עקיף אנחנו נבחן אותם אחר כך.

זאב בנימין בגין: אבל יש לכם עכשיו עוד מועמדים אם התוצאות תהיינה מועילות - - -

עליזה לביא: עוד מועמדים, אתה יודע, זה נשמע כמו לאיזה פרס.

זאב בנימין בגין: לא, מועמדים לסריקה נוספת ולניסיון נוסף לסגור אותם.

<שרית פרץ: האתרים הנוספים מצויים בידינו, יש לנו את הפרטים שלהם - - -

עליזה לביא: תודה חברים אנחנו חייבים להמשיך כי הזמן - - - תודה.

עליזה לביא: אני רק יכולה שוב לחזור ולשתף אתכם שאנחנו הגענו גם להבנות עם פייסבוק ובעקבות עבודה משותפת שלנוב אמת הוסרו כמה דפים.

עליזה לביא: כך שיש הרבה מקום לעבודה וולנטרית, להבנות וכמובן לחוק שאנחנו נראה עכשיו את התגובות שלכם.

עליזה לביא: אני מעריכה, אריאלה, שלקראת אמצע המושב הבא נבקש לשמוע דיווח מהפרקליטות לגבי ההתפתחות של 38 התיקים הללו.

גלעד ארדן: יכול להיות שזה יגדל, זאת אומרת האם - - -

עליזה לביא: אני מניחה שזה יגדל אבל לגבי ה-38 לקבל דיווח מהפרקליטות על מה מקומם, מה מצבם.

עליזה לביא: כי אנחנו, אתה יודע, לא רק בסוגייה הזאת, רואים הרבה מאוד פעמים שתיקים נסגרים - - -

גלעד ארדן: אני לא אופטימי, אני חייב לומר.

עליזה לביא: כן, גם חוק הסרטונים אדוני יודע שהרבה פעמים נסגרו - - -

גלעד ארדן: למה?

גלעד ארדן: את גם ממשרד המשפטים?

<קריאה: כן.

גלעד ארדן: אז אני אגיד לך למה - - -

<קריאה: אני פשוט אופטימית במקצועי.

גלעד ארדן: הבנתי, אז אני פסימי במקצועי ואני פשוט התרשמתי שבפרקליטות ומשרד המשפטים חופש הביטוי זה דבר נפלא וחשוב מאוד אבל גם ההגנה על הציבור מפני עבריינים היא ערך לא פחות חשוב.

גלעד ארדן: אופן כללי אני חושב שמשרד המשפטים והפרקליטות עוד לא הפנימו מספיק את השימוש לרעה שנעשה באינטרנט ואת הצורך להגיב במהירות ובעוצמה כדיי לייצר הרתעה.

גלעד ארדן: הפער או החשש שלכם מלהגביל גישה לאתר הוא משהו שהוא במקום מאוד מאוד גבוה אל מול הנזק שהאתר גורם.

גלעד ארדן: זאת אומרת, לא יודע, אני חושב שהתיקים האלה צריך לקבל בהם החלטות מאוד מאוד מהר כי הנזק הציבורי הוא אדיר, זה משהו שכל הציבור בכל רגע נתון יכול להחשף אליו.

גלעד ארדן: מישהו שמציע שירותי מין או סחר בסמים או לא יודע מה מעל גבי האינטרנט צריך לייצר סיטואציה שבה הוא מקבל פנייה לבית משפט ברגע שאם - - - אני לא יודע מה יש בתיקים, בהנחה שה-38 הועברו לא לשם סגירה כי בדרך כלל כשמעבירים, אני יודע, זה לא כדי לסגור, אז צריך בהם הכרעות דיי מהר.

גלעד ארדן: אני מקווה שזה יקרה, לכן אני רציתי שתסמיכו תובעים של המשטרה ואז אני יכול לבוא בטענות על המשטרה אם לא מקבלים הכרעות מהר- - -

יהודה גליק: האתרים האלה הם נותנים דרכי קשר, הרי הם רוצים שאתה תגיע אליהם.

יהודה גליק: כלומר, לכאורה להגיע אליהם - - -

גלעד ארדן: לא, זה לא הבעיה, תאמין לי, גליק, זאת לא הבעיה של הפרקליטות.

עליזה לביא: הבעיה זה רצון וגם בחוק הסרטונים התשובות שאנחנו מקבלים זה שזה נסגר מחוסר עניין לציבור וזה נסגר מחוסר עניין לציבור ואנחנו רואים - - -

<קריאה: אז אולי כדי - - -

יהודה גליק: כן, אבל - - -

עליזה לביא: בסדר, אז אמרנו, אמצע המושב הבא אנחנו באמת מקווים מאוד - - -

<רחלי זוארץ לוי: רק עוד משפט - החוק הזה הוא חוק מנהלי, ולכן אין כאן עניין של סגירת תיק מחוסר ראיות.

<רחלי זוארץ לוי: יש כאן תיק מנהלי שצריך לבנות אותו כמו שצריך כדי להוכיח לבית המשפט שמדובר באתר שמפרסם זנות ואין שם דברים נוספים שיכולים לעכב את זה, וזה עוד נעשה, ודווקא ברשות השר - - -

גלעד ארדן: האתר שהיא הזכירה שאני לא רוצה לחזור על שמו, גם עיוור יכול להוכיח לבית המשפט - - - לא צריך פרקליט שיישב על זה, גם לא יום אפילו, תוך שעה אפשר לפנות לבית המשפט וכל שופט יראה שזה אתר זנות.

<רחלי זוארץ לוי: ולכן זאת העבודה בהחלט שנעשית בשיתוף פעולה עם הגורמים הרלוונטיים ממשרדך, כן.

עליזה לביא: טוב, תודה, אנחנו רוצים לחזור, אדוני ברשותך, לנושא של זנות קטינים.

גלעד ארדן: אם תוכלו להכווין אותי מה - - -

יהודה גליק: זה מאוד פשוט - על פי נתוני משרד הרווחה 3000 קטינים בישראל מתעסקים בזנות.

יהודה גליק: אתה יכול לנחש כמה כתבי אישום הוגשו בתחום הזה, שהחוק מחייב חמש שנות מאסר?

יהודה גליק: אפס.

יהודה גליק: אפס כתבי אישום, נתוני משרד הרווחה מדברים על - - -

גלעד ארדן: לי יש נתונים אחרים.

עליזה לביא: אז בוא נשמע, לכן באמת העברנו את השאלה הזאת.

עליזה לביא: אנחנו עסקנו בסוגייה הזאת בכמה ועדות.

גלעד ארדן: קודם כל, שוב, אתה יודע, לא אתה ספרתי ולא אני ספרתי.

גלעד ארדן: אני יכול להתבסס - - -

יהודה גליק: אני לקחתי את המידע שלי מהמטה למאבק בסחר בנשים ובזנות, ייאמר לזכותם שהם - - -

<קריאה: אנחנו מבוססות על מה שפורסם פה בוועדה.

<קריאה: פתיחת 19 תיקים בשנה שעברה ואפס כתבי אישום שנתיים עכשיו לפי הנתונים בוועדה.

גלעד ארדן: הנתונים שנמסרו לי, ולייזר אולי אתה תפרט אחר כך על סמך מה הם, שמספר הקטינים בישראל, האומדן שמבוסס על הסקר הלאומי של תופעת הזנות בישראל עמד על בין 1000 ל-1300 קטינים, שזה גם הרבה מאוד כמובן, אבל זה לא 2900 - - -

יהודה גליק: לא, לא, העדכון האחרון של משרד הרווחה מדבר על 2900.

עליזה לביא: משרד הרווחה דיווח לנו על 2900.

גלעד ארדן: בסדר, אני לא מתווכח כי אני לא יודע על מה זה מבוסס.

גלעד ארדן: אני אומר לך שזה הנתון - - - ב-2015 כתוב שהוגשו ארבעה כתבי אישום, 2016 - שני כתבי אישום, 2017 - שני כתבי אישום, 2018 - עדיין לא הוגש אף כתב אישום, אנחנו מדברים על שלושה חודשים.

גלעד ארדן: זה הנתון שלי יש.

גלעד ארדן: אם המשטרה או הפרקליטות יודעים לפרט אז אני אשמח.

גלעד ארדן: כשב-2017 היה גם מבצע ארצי בנושא הזה ואולי המשטרה תסביר גם מה הקשיים או למה למרות תשומת הלב שהמשטרה נותנת לכך וההנחיות שראש אגף החקירות הוציא, מה הקשיים בהקשר הזה להגיש כתבי אישום.

עליזה לביא: כן, בבקשה.

<אבי עדי: צהריים טובים לכולם, שמי אבי עדי ואני ראש חוליית בילוש נוער במחלקת נוער במדור נוער בחטיבת החקירות.

<אבי עדי: המשטרה או מדור הנוער בתוך המשטרה שאמון על האכיפה בכל הנוגע לזנות קטינים או לניצול קטינים לזנות בכל מה שאפשר לתאר, במרווח הזה של הפעילויות, שוקדת לא מעט על הוצאת פעילויות גם מבצעיות, גם מודיעיניות, אכיפתיות וגם הסברתיות בהרבה מאוד תחומים בשיתוף פעולה גם עם משרד החינוך, גם עם משרד הבריאות בהרבה מאוד מהמקרים וגם משרד הרווחה כמובן שהם שותפים מלאים לתהליך עצמו.

<אבי עדי: זה נמצא על השולחן אצל כל יחידות הנוער במשטרה על פי הנחייתנו, כולל מבצע מאוד גדול שאנחנו הובלנו החל מחודש ספטמבר ועד סוף השנה, שנת 2017, שמתוכם אנחנו יכולים לומר שהתוצרים אמנם הם לא רבים אבל בהחלט יש מיקוד לפעילות ואנחנו עכשיו מבינים גם איפה למקד או במה למקד את המשך הפעילות הזו ואיך להתייחס אליה בצורה של איסוף ושיתוף גורמים אחרים - - -

עליזה לביא: אז מה אתה יכול לשתף אותנו ולחדש, עכשיו כשאתה - - -

<אבי עדי: כשאנחנו שמים את זה על השולחן, אני אתן לכם סתם לדוגמה, באחד ממחוזות הארץ ואני לא אפרט, בתחילת 2018 כלפי מספר קטינים שנפגעו כתוצאה מהתופעה נפתחו כבר בפברואר 2018 ששה תיקים של לקוחו של קטין, סרסרות לזנות וניצול קטינים לזנות כולל סחר בסמים ועוד כל מיני תופעות אחרות שנכנסות לתוך התהליך הזה והם קיבלו חקירה מאוד מהירה, חקירה מאוד רגישה, דרך אגב, שהובילה להמון ממצאים שכרגע נמצאים כלל התיקים האלה בפרקליטות לניתוח הראיות והאם יש מקום להגיש כתבי אישום נגד מי מהמעורבים שבהם מעורבים גם קטינים כמשדלים לזנות וגם בגירים שמשדלים לזנות.

<אבי עדי: כשאנחנו מתייחסים לזנות קטינים אנחנו מבינים שהאתנן שניתן הוא לאו דווקא בתחום שאנחנו מכירים אותו בעולם הבגירים יתכן.

<אבי עדי: לא רק כסף מזומן הוא זה שמשחק תפקיד, לא רק זה, הקטינה עצמה שאנחנו מדברים איתה היא לא מבינה שהיא מתעסקת בזנות.

<אבי עדי: בשבילה זה איזשהו משהו טריוואלי, לצורך העניין, אני אומר את זה בכוונה בצורה הזאת, יש איזה משהו טריוויאלי שהיא נותנת והיא מקבלת כתוצאה מזה משהו ביחסי החברות במרכאות כפולות ומכופלות עם אותו גורם שהיא מעורבת איתו.

<אבי עדי: דרך אגב, אני אומר את זה מתוך עדויות לא מתוך משהו שאני - - -

יהודה גליק: נראה לך - - - את הנתונים של השר.

יהודה גליק: שניים-שלושה-ארבעה כתבי אישום זה נראה לך סביר בדברים האלה?

<אבי עדי: אנחנו מבינים שיתכן ובהיקף התופעה כפי שמתואר, 1300, נקח את המספר שאתה אמרת, 3000, בהחלט שלושה כתבי אישום או שני כתבי אישום או ארבעה כתבי אישום בסוף התהליך, סביר להניח שזה לא יספק.

<אבי עדי: הנקודה היא שאם - - -

עליזה לביא: מה זה לא יספק?

עליזה לביא: אני רוצה לשאול - - -

<אבי עדי: שנייה, הנקודה היא שהדרך לשם, החיפוש אחר הראיות כדי לבסס את מה שאנחנו רוצים בסופו של דבר היא דרך ארוכה והיא דרך מאוד נוקשה - - -

עליזה לביא: אני כן רוצה, ברשותך, אנחנו באמת הקדשנו לכאן בדיונים האחרונים הרבה מאוד.

עליזה לביא: אנחנו מכירים, אנחנו גם פועלים בשיתוף פעולה עם על"ם ואם ארגונים נוספים, ואנחנו באמת מכירים.

עליזה לביא: אבל אני רוצה לשאול אותך, כשבאו ואמרו אין חוק הפללה והמשטרה באה ואמרה, תחוקקו אתם, אין לנו כלים.

עליזה לביא: עכשיו פה, לא רק שיש לנו כלי, אלא הגברנו את הענישה.

עליזה לביא: הענישה הוחמרה, חמש שנים.

עליזה לביא: ואנחנו רואים שלמרות שהחמרנו את הענישה שום דבר לא משתנה.

עליזה לביא: אני שואלת אותך - - -

גלעד ארדן: קודם כל יכול להיות שהחמרתם את הענישה אבל לא טיפלתם בכל הבעיות החקיקתיות שמקשות על האכיפה - - -

עליזה לביא: אז בוא תגיד לנו מה לעשות.

גלעד ארדן: אני אזכיר לך, יכול להיות שיש משהו שאת כבר מכירה, והגיע הזמן להגיש אותו גם בהצעת חוק פרטית כי משרד המשפטים ממשיך לעכב אותו וזה אחד הנושאים.

גלעד ארדן: אבל אני רוצה רגע לחזור שלב אחד אחורה.

גלעד ארדן: זנות קטינים, אין ספק, זה דבר חמור, כל מה שאמרתי על זנות תכפילי פי לא יודע כמה והפגיעה החברתית וכל הפגיעות הקשות הן מוכפלות כמה וכמה והחומרה בעיניי כשמדובר בזנות של קטינים.

גלעד ארדן: ולכן מבחינתי וכמדיניות המשטרה צריכה לשים את זה במקום הכי גבוה מהתחומים הללו והיו שינויים במשטרה בהקשר הזה.

גלעד ארדן: אני יכול להגיד שבשנה שעברה היה באוניברסיטת בן גוריון יום עיון אפילו בנושא הזה, והנה אני שמח לראות פה הנהונים, והשתתפו שם שוטרים ממערך הנוער, החקירות, המודיעין, הסיור והבילוש.

גלעד ארדן: הנושא של העלאת החשיבות של זה למודעות של המשטרה והצורך לנהל חקירות מעמיקות בנושא הזה היא קיימת.

גלעד ארדן: אבל צריך לזכור שאחת הבעיות המרכזיות שברגע שהקטין עצמו לא רואה בזה עבירה או לא רוצה לשתף פעולה עם המשטרה וגם הבגיר שמנצל אותו ודאי שלא רוצה לחשוף את זה, אז נוצר פה קושי מובנה.

גלעד ארדן: עכשיו את אומרת בצדק, אוקיי, שהמשטרה תביא ותאסוף ותמצא את הראיות.

גלעד ארדן: אז פה יש בעיה חדשה.

גלעד ארדן: היא לא חדשה היא ישנה ואנחנו מציגים אותה עשרות פעמים כבר מול משרד המשפטים ובוועדות בין משרדיות, היא קשורה גם למשרד הבריאות וגם הרווחה וזה הנושא של הסודיות של המטפלים.

גלעד ארדן: בין אם זה המטפלים של משרד הרווחה שמכירים את הסיטואציה של המשפחה ולא מדווחים למשטרה ובין אם זה הסיטואציה של נפגע או נפגעת אלימות שמגיעים לטיפול של צוות רפואי וגם החוק שם מלא מגבלות על הצוות הרפואי להעביר את המידע לידי המשטרה.

גלעד ארדן: אז אנחנו אמרנו שצריך לקדם תיקון גם בהקשר של חוק זכויות החולה ובכלל של העברת מידע.

גלעד ארדן: בוחנים, בוחנים, כמה זמן כבר זה בבחינה במשרד המשפטים?

גלעד ארדן: את האמת.

<רחלי זוארץ לוי: כבר ניתן אישור לדבר הזה אנחנו ממתינים לנוהל של המשטרה, אבל בסדר, כבר ניתן אישור במסגרת פנים לאחר - - -

גלעד ארדן: מתי ניתן האישור?

גלעד ארדן: אולי עכשיו בשבועיים-שלושה האחרונים, אני לא מכיר - - -

<רחלי זוארץ לוי: לא, לא, יותר, יותר, כבר נעשתה עבודה משותפת, כאמור אנחנו עובדים בשיתוף פעולה מלא, ישבנו יחד מספר פעמים.

<רחלי זוארץ לוי: יש מגבלות חוקיות שאנחנו יודעים שאנחנו צריכים לעמוד בהן ואנחנו מחוייבים להן ובשיתוף פעולה כן הוחלט על הפרשנות משפטית שתאפשר את קיומם את אותם שולחנות עגולים שאני מניחה - - -

גלעד ארדן: בלי תיקון חקיקה?

<רחלי זוארץ לוי: בשלב זה בלי תיקון חקיקה כאשר בהמשך יקודם תיקון חקיקה.

<רחלי זוארץ לוי: נתנו פרשנות משפטית שתאפשר - - -

עליזה לביא: השולחנות עגולים שידונו ב- - -

<רחלי זוארץ לוי: בדיוק, שינסו לתכלל את כל הגורמים הרלוונטיים מהמשרדים השונים וגם בשאיפה מהארגונים לפחות לגבי חלק מההליך כדי - - - אני עונה כאן בשם ייעוץ וחקיקה, לרגע אבדה לי הנציגה של ייעוץ וחקיקה, אבל הייתי שותפה לדיונים הללו.

<רחלי זוארץ לוי: והרעיון הוא באמת שישבו כל הגורמים הרלוונטיים בכל אזור כדי לאתר את המאפיינים של האזור וכדי לנסות לתת מענים שיענו לכל אזור בהתאם לצרכים שלו.

<רחלי זוארץ לוי: אז אכן ניתנה פרשנות שמאפשרת את זה שלצד זה גם יש החלטה על תיקון חקיקה.

<רחלי זוארץ לוי: אבל זה לא אמור למנוע את קיומם של אותם שולחנות.

עליזה לביא: תודה.

<בוסנה מהרט דסה: אני רק רוצה להוסיף שהשר התכוון לתיקון לחוק זכויות החולה לעניין העברת מידע וזה אכן לא מקודם.

<בוסנה מהרט דסה: ורחלי דיברה על - - -

גלעד ארדן: היא מדברת על המידע ששומעים בשולחנות העגולים ושאפשר להשתמש בו לצורך הפתיחת חקירה.

<בוסנה מהרט דסה: נכון.

<בוסנה מהרט דסה: טיפול לסעיף 59 לחוק - - -

גלעד ארדן: אני בכל מקרה ממליץ שתהיה גם חקיקה מקבילה פרטית מהכנסת ואני אשמח לספק לכם פרטים כקטלי

גלעד ארדן: זטור לנושא הזה כי זה אחד המכשולים שמקשים.

גלעד ארדן: עוד פעם, כשאנחנו מדברים על אומדנים בסוף אתה רוצה לקבל לא אומדנים אלא מידע ספציפי בשביל לגבש תיק וזו גם בעייה.

עליזה לביא: ברשותך נמשיך משום שהשעון מאיים עלינו.

עליזה לביא: תיירות מין, הסוגייה - - -

גלעד ארדן: אתה סיימת?

<אבי עדי: אני רק לסיום אומר שכל מידע שאנחנו נקבל גם אם זה מידע אנונימי אנחנו נפעל לפיו ואנחנו נחקור אותו עד תום ואנחנו ננסה למצות את הדין עם כל מה שאפשר.

<אבי עדי: כל הנתונים שיש בידינו אנחנו מבטיחים לחקור אותם עד כמה שניתן.

עליזה לביא: תודה אבי.

עליזה לביא: נמצאות פה נציגות ארגוני השטח שחיות ונושמות את המציאות הזאת וחלק גדול מהעבודה שלנו באמת זה להכיר בלבן שבעיניים את כל מי שסביב השולחן הזה כדי לסייע.

עליזה לביא: את רצית להעיר משהו רעות, מעל"ם?

<רעות גיא: כן, אני - - -

גלעד ארדן: אני מניח שגם על"ם נמצאים לפעמים בקונפליקט, שאני לא בא אליהם בטענות, אבל - - - לא אבל בקונפליקט חברתי שכנערה או ילדה נמצאת בטיפול אצלם והם יודעים על מצבה אז השאלה, עוד פעם, מצב כזה אם פותחים בתיק פלילי כלפי ההורה, מה זה אומר לגבי המשך ההגעה אחר כך.

גלעד ארדן: אינני יודע, אני מניח שהם יודעים להסביר יותר טוב ממני.

<רעות גיא: אין באמת קונפליקט ואני אגיד גם למה.

<רעות גיא: אם כל צד זוכר באמת מה התפקיד שלו, למה הוא נועד, למה הוא קם.

<רעות גיא: אז על"ם לא קמה כדי להחליף את המשטרה ובטח לא את הרווחה, על"ם עוסקת בנושא של בני נוער שמעורבים בזנות כבר משנת 2001 כשזה עוד לא היה על שולחנות משרדי הממשלה בצורה כזו.

<רעות גיא: אז אני חייבת להגיד גם בתור פעילה בתחום, בעשור האחרון מבחינתנו אנחנו בעידן תור הזהב בהקשר הזה, זה שמתקיים הדיון וזה על סדר היום הציבורי, אני גם רוצה לברך אותך, כבוד השר, על ההשתתפות בדיון, אני חושבת שאם לא אז הנושא הזה יורד מהר מאוד מסדר היום.

<רעות גיא: לא יעזור לנו, זה לא נושא שאנשים כל כך שמחים, זה כמו איזה תפוח אדמה לוהט ולא ששים לטפל בו.

<רעות גיא: אבל אנחנו בעידן אחר, אנחנו כבר לא בעידן של 11 תיקים בשנה לגבי צריכת מין מקטין או קטינה אנחנו בעידן שכבר יותר מתקרב למספר תלת ספרתי.

<רעות גיא: ואני עדיין רוצה להגיד דבר אחד שאי אפשר להתעלם ממנו על העניין של האתרים באינטרנט.

<רעות גיא: הסקר הלאומי, צריך לזכור, בשנת 2014, איתר 700 אתרים בישראל שמוכרים מין.

<רעות גיא: הנתון הזה הוא כבר לא רלוונטי לשנת 2018, אתרי המין נפתחים ונסגרים במהירות הבזק.

<רעות גיא: בזמן שאתם מטפלים ב-38, אני רוצה להגיד כמעט ה"בייביז" שאנחנו נעקוב אחריהם בקפידה, ברור, אבל בזמן הזה כבר נפתחו עוד כמה מאות אתרים בישראל.

<רעות גיא: זה נכון שיש קושי ואתרים שהם בחו"ל, אבל על הכל אפשר להתגבר.

<רעות גיא: בסופו של יום, כמו שאמר פה חבר הכנסת גליק, האתרים האלה נועדו למשוך אליהם צרכני מין בקלות, ולכן גם המשטרה יכולה להגיד להם בקלות, ולכן גם אנחנו כעובדי על"ם מגיעים לזירות הזנות דיי בקלות.

<רעות גיא: התפקיד שלנו זה לאתר קטינות בזנות.

<רעות גיא: אני רק רוצה להגיד, וזה גם בלבול שעלה פה מהדברים של אבי כי התפקיד של המשטרה כמו שאנחנו רואים את זה, 203 ג' זו עבירת חשיפה, זה לא עבירה כמו ששמענו למישהו עניין לדווח עליה אבל זה לא שונה מעבירות אחרות.

<רעות גיא: גם מכירת אלכוהול לקטינים, אנחנו יודעים, לאף אחד אין אינטרס לדווח על זה, לא לקטין שרוצה עכשיו לרכוש בקבוק אלכוהול ולא למוכר שמוכר לו את זה.

<רעות גיא: ולכן המשטרה יודעת להתמודד עם זה ולפתוח תיקים.

<רעות גיא: זה נכון שהסיפור של צריכת מין מקטינים היא יותר מורכבת ועדיין זה לא דבר אפשרי.

<רעות גיא: אני חייבת להגיד משהו לגבי הנוהל, אני יודעת שיש נוהל שמתגבש בין משרדי, אנחנו היינו שותפים לחלק ממנו כארגוני חברה אזרחית, מחלק מהדיונים הודרנו, זה גם תוצאה של דוח מבקר המדינה מ-2014 שדיבר על הגברת חובת הדיווח.

<רעות גיא: אני חייבת להגיד שאנחנו נהיה בבעיה, אנחנו כיום מפעילים חמשה שירותים מתוך 13 מרחבים שיש בזנות בישראל בתקציב של משרד הרווחה.

<רעות גיא: ביום שאני אצטרך להעביר שמות של קטינות שמעורבות בזנות זה היום שאני יכולה לסגור את הפרוייקטים ואת הדלת כי הן בונות על האמון בינינו, ולכן הן מדברות איתנו וצריך - - -

עליזה לביא: אגב, גם הצבא דיבר איתנו על זה.

<רעות גיא: נכון.

<רעות גיא: וצריך להיות יותר יצירתיים, יותר אינטלגנטיים.

<רעות גיא: אני חושבת שהקמת מערך מאור זו בשורה ענקית בשבילנו כציבור אבל יש עוד דברים שאפשר לעשות אקטיביים.

<רעות גיא: צריך לזכור שזה עבירות - - -

גלעד ארדן: מה למשל?

<רעות גיא: איזה עוד דברים אפשר לעשות?

גלעד ארדן: כן, אני פה, את יכולה להגיד לי.

<רעות גיא: קודם כל אנחנו גם בקשר עם הגורמים היותר פורמליים - - -

גלעד ארדן: בסדר, אני ביקשתי לא - - -

עליזה לביא: מה את יכולה עכשיו כשאנחנו פורסים - - -

גלעד ארדן: מה אפשר עוד לעשות, מה המשטרה יכולה - - -

<רעות גיא: אני חושבת שההנחיה, וגם היינו שותפים למבצע שהיה, ההנחיה למבצעים שיורדים לשטח קודם כל הם צריכים להיות ארוכים יותר עם אורך - - - מבצע לתיקים לזנות של קטינים בשבועיים זה לא סביר.

<רעות גיא: אנחנו צריכים אורך רוח, סבלנות וזמן לאסוף את הראיות האלה כי כמו שאמרנו לאף אחד אין אינטרס לדווח.

<רעות גיא: הפעולות צריכות להיות יזומות.

<רעות גיא: הן לא בשעות שגרתיות, למשל אני יכולה להגיד לך, אם אנחנו יודעים שיש מסיבה במוצאי ערב ראש השנה או משהו כזה ואנחנו שולחים לשם צוותים שלנו לאתר קטינות בזנות באותה נשימה המשטרה צריכה לשלוח לשם צוות לאתר לקוחות, לאתר את הצרכנים, כי על כל קטינה כזו יש מאות של צרכני מין.

עליזה לביא: כולל אירועים גדולים שאנחנו - - -

<רעות גיא: ויש אירועי שיא שאנחנו יודעים כבר היום להגיד אותם, יודעים את הקשר הזה גם.

<רעות גיא: חלק מהמידע האמת שאנחנו מעבירות הכשרות, גם העברתי בבית ספר לשוטרים בבית שמש וגם כל הזמן בקשר עם - - -

גלעד ארדן: אבל כשיש אירוע כזה שצפויות להיות - - -

<רעות גיא: כן, אנחנו מעבירים את המידע הזה.

גלעד ארדן: למשטרה?

גלעד ארדן: על האירוע?

<רעות גיא: כן.

<רעות גיא: מעבירים מידע, גם מידע מודיעיני, גם מידע גלוי, מה שאנחנו יודעים מעבירים.

<רעות גיא: כל מידע שהוא לא השם של הקטינה ותעודת הזהות שלה אני אשמח להעביר למשטרה ואנחנו גם עושים את זה.

<רעות גיא: לפעמים הם פועלים, לפעמים הם פועלים לאט, לפעמים הם לא פועלים וזה דבר שאפשר לשפר אותו.

<רעות גיא: אני כן חייבת להגיד, אני חושבת שמה שצריך להפנים פה זה שהקטין או הקטינה לא צריך להזמין אותם לחקירות, הם לא מבצעי העבירה, הם קורבן לעבירה גם אם הם לא יודעים להגיד את זה והפעולות צריכות להיות פעולות יזומות, אקטיביות, יצירתיות, כמו בעבירות חשיפה, כמו שאתם יודעים.

גלעד ארדן: דרך אגב, אם ההזמנה למסיבה כזאת מופיעה ברשת למשל וכו' אז אני מניח שאתם תוכלו להעביר את זה גם לתשומת לב המערך החדש.

גלעד ארדן: הציפייה שלי מהמערך החדש זה להיות שם ולתת מענה לעבירה הזאת ש- - - כי מדובר על מין ועל קטינים ועל מה שמתחיל ברשת - - -

זאב בנימין בגין: המערך מפעיל כוחות או שהוא עובד דרך מישהו?

גלעד ארדן: יש לו 100 - - -

<קריאה: יש לנו - - -

זאב בנימין בגין: לכם יהיו כוחות ייעודיים - - -

עליזה לביא: כלומר, אם את תקבלי מידע מרעות על כך שהיא הולכת לאתר קטינות בזנות את תורידי לשם כוח שיחפש את הזנאים?

<קריאה: בוודאי.

גלעד ארדן: במערך יש 130 - - - ועובדי מדינה ממשרדים אחרים.

גלעד ארדן: והיא גם יכולה להפעיל כוחות במחוזות, כלומר - - -

<רעות גיא: רק עוד דבר קטן רק לגבי הזנות באינטרנט - באמת הסיפור הזה של להיות אקטיבי ולייצר את הקשר, המשטרה יודעת לעשות את זה וראינו את זה בפדופיליה בעבירות מין ברשת, לייצר ביומים למצבים האלה ואולי זה לא ייגמר בעבירה של צריכת מין של ממש אבל שידול וניסיון ופרסום בטח שכן.

עליזה לביא: אתי את ואחרי זה נעבור כי יש לנו עוד - - -

<אתי בצר: אני נפגשתי כבר עם רעות וסגרנו בינינו סוג של תקשורת שברגע שזה יהיה ברשת אנחנו ישר מוכנים לפעולה.

<אתי בצר: אני רוצה להשיב שביחידה הזאת מעבר למוקד החירום 105 שיעבור 24/7 יש עוד שתי זרועות מאוד חזקות: זרוע החקירות שעוסקת בכל עבירות הפדופיליה ברשת כנגד קטינים ועוד זרוע שעוסקת בכל הפשיעה ברשת כנגד קטינים בין אם זה הימורים ברשת, זנות ברשת, אלכוהול ברשת, כל מה שקשור לרשת וכנגד קטינים, אנחנו שם בשביל לטפל באירועים האלו ואכן אנחנו עושים.

<אתי בצר: זה מעבר למוקד שעובד 24/7.

<אתי בצר: נורא חשוב לי רק להגיד דבר אחד ואני יודעת שזה קצת סוטה אבל מעבר לזנות קטינים ברשת, כמעט ולא קיים, דיברתי על זה עם רעות ברשת, אבל מה שאני רוצה להגיד שקיים, אנחנו רואים היום, ניצול מאוד בוטה של קטינים ברשת לעבירות מין ופדופיליה שמכל מיני רשתות חברתיות זה אם אנחנו רואים ילדה בת 10, אני אומרת לכם, שמבצעים בה שלושה גברים מעשים מיניים בוטים דרך היכרות מהרשת וזה סוג של חפיפה לסוג של מהלך של זנות אז זה אכן נמצא שם, כל הזמן.

עליזה לביא: תודה רבה אתי.

עליזה לביא: אדוני, לגבי המשך שיתוף פעולה עם גורמי השטח שנמצאים כאן, לא אחת עלה הנושא והבקשה לשיתוף פעולה.

עליזה לביא: אנחנו יודעות שאנחנו לא רוצות, כמובן, לפגוע בכל העבודה המשטרתית אבל הפשיטה או חקירה משטרתית לגבי שיתוף פעולה עם ארגונים, איך אפשר לסייע לנשים באותן שעות ובאותם רגעים.

עליזה לביא: התחילה איזשהי הבשלה של הבנה לגבי שיתוף פעולה אבל זה עדיין לא קורה.

עליזה לביא: אני רוצה רגע לבקש ממנהלת המרפאה בלוינסקי, יעל, את רוצה לומר משהו על הנושא של שיתוף הפעולה עם המשטרה.

<יעל גור: יש תקופות שזה יותר קשה, יש תקופות שפחות.

<יעל גור: הקושי שלנו זה כשנעשים מבצעים באזור דרום תל אביב בעיקר, ברחובות ארלינגר, קינג סלמון ובעצם אנחנו יודעים שהמטרה היא לסגור מקומות אבל בפועל מי שנלקחות משם זה הנשים עצמן וזה מאוד קשה לראות את זה שההתייחסות אליהן כאל - - -

עליזה לביא: הבקשה שלנו זה השיתוף פעולה, אם דיברנו על שולחנות עגולים ועל שיתוף פעולה ובאמת לעבוד יחד אז המקום הזה של הנשים, הן קורבנות, ולראות איך אפשר להעזר בארגוני השטח, כמובן בלי לפגוע בכל החקירה המשטרתית, אבל לבוא ולראות איך עושים את זה יותר טוב ויותר נכון.

גלעד ארדן: טוב, אני אשמח לקבל דוגמאות מאוד ספציפיות ולראות איך מדברים אבל - - -

<עידית הראל שמש: אפשר להרחיב בעניין?

עליזה לביא: כן.

<עידית הראל שמש: שלום, אני פעילה כבר הרבה שנים במאבק בזנות.

<עידית הראל שמש: אני רוצה להגיד שבאמת אנחנו רואים במשרד לביטחון פנים שותף פעיל במאבק בזנות.

<עידית הראל שמש: אני רוצה להתייחס לארבע נקודות קצרות.

<עידית הראל שמש: ראשית לגבי הדרכות.

<עידית הראל שמש: היו שנים שבהן היה תקציב להדרכות של ארגוני השטח לשוטרים והתקציב הזה נעלם, ההדרכות נפסקו.

<עידית הראל שמש: עם כל הידע שיש למשטרה אי אפשר להעביר את המשמעות של להיות בזנות אם לא משתמשים בידע שקיים אצל ארגוני הסיוע ואצל מי שמומחה בעניין הזה.

<עידית הראל שמש: כל עוד לא תדבר מישהי מול השוטרים זה עלול להביא למפגשים בעייתיים בכל מיני - - - אם זה בתחנת המשטרה וכדי למנוע את זה כדאי מאוד לערוך את המפגשים האלה, בעבר זה קרה ועכשיו זה הופסק.

גלעד ארדן: מה, הופסק לגמרי, אין בכלל הרצאות של מרצים חיצוניים בקורסים במכללה?

<עידית הראל שמש: בתחום הזה לא, אולי בזנות קטינים אבל - - -

<רעות גיא: אנחנו מוזמנים להרצות עדיין.

<עידית הראל שמש: לגבי סקס אדיר, אין לי בעיה להגיד את האתר הזה, יש שם פורום של זנאים שיש שם תיאורים מזוויעים, מחרידים, בהמיים כלפי נשים בזנות.

<עידית הראל שמש: אם היה פורום כזה של אנשים, של גברים, שהיו מדברים ככה כלפי יהודים, כלפי קטינים, כלפי הומואים, כלפי ערבים תוך שנייה זה היה נסגר.

<עידית הראל שמש: אנחנו כמה ימים אחרי יום מעמד האישה, אבל כלפי נשים אין שום בעיה לתאר את אברי המין שלהן, לתאר את הריח שלהן ואת מרקם הגוף שלהן.

<עידית הראל שמש: זה קיים כאילו - - -

גלעד ארדן: מה הייתה עמדת המשטרה שהועברה לפרקליטות, לסגור את האתר?

<אתי בצר: לגבי סקס אדיר כן.

גלעד ארדן: אוקיי.

גלעד ארדן: לא, פשוט אם מותר לפרסם תשתית ראייתית - - - אז אני מניח שגם לגבי זה אפשר אז בגלל זה שאלתי.

<עידית הראל שמש: עוד כמה נקודות - אני מאוד מעריכה את ההחלטה שלך לגבי התייחסות ללפ דאנס, מה שנקרא, שזה יחסי מין לכל דבר.

<עידית הראל שמש: מועדוני חשפנות הם בתי בושת, יש שם חדרים ויש שם אקטים מלאים כמו שאפשר לפשוט על בתי בושת אפשר להתייחס באותו יחד כלפי מועדוני חשפנות וכך גם אתרי המצלמות, הם בתי בושת מקוונים, יש שם קטינות, יש שם חיילות שגומרות את הצבא שלהן בחמש, מגיעות הבייתה, נכנסות לחדר, פותחות את הלפטופ, מפעילות את המצלמה ונמצאות בזנות.

<עידית הראל שמש: דבר אחרון לגבי שיתופי פעולה - אנחנו פנינו כבר לפני כמה שנים להנהיג את נוהל ליווי נשים בהליך הפלילי.

<עידית הראל שמש: כשאישה באה מבית הבושת לתחנת המשטרה לצורך חקירה או לצורך מתן עדות יושבת שם זונה, לא יושבת אישה קורבן זנות, יושבת שם זונה, היא באה ללא כסף, היא באה בלי הטלפון שלה, היא באה בתחתונים וחזייה, כולם יודעים מי היא האישה הזאת.

<עידית הראל שמש: מה שאנחנו ביקשנו, באותו רגע, תרימו טלפון, שמתחנת המשטרה ירימו טלפון ויקראו למתנדבת רק שתשב איתה.

<עידית הראל שמש: זה כל כך פשוט ומשום זה לא קורה.

עליזה לביא: תודה עידית.

עליזה לביא: אנחנו, כמו שאמרתי, גם נארח כאן את שרת המשפטים כי חלק גדול מהחסמים אמורים להפתר כי התשובות שחלקן אנחנו נחשפות אליהן הן קיימות, הכלים קיימים, אבל הנוהל הזה מזמן היה צריך להיות כבר, מזמן ואנחנו נראה איך אנחנו מקדמות אותו.

עליזה לביא: פשוט הזמן שלנו אוזל ואני חייבת לדבר איתך, אדוני, גם על הנושא של התחדשות תיירות המין בישראל.

עליזה לביא: מדינת ישראל שש שנים מובילה במקום הזה של המאבק בסחר בנשים.

עליזה לביא: אנחנו מדברים הרבה מאוד פה על הזנות אבל אני מזכירה לכולנו שהוועדה הזאת קמה לסחר בנשים ובמדינת ישראל, יושבת פה חברתי הטובה, עורכת הדין דומיניץ, באמת על המקום שלנו ועל הדיווח שאנחנו נותנים כל שנה למחלקת המדינה האמריקאית שיושבת פה הנציגה החדשה.

עליזה לביא: ואנחנו לאחרונה רואים שיש ניצול של אשרות התיירות ודיווחים על עלייה בהיקפי הסחר בנשים לצרכי זנות שהעיקר שלה זה תיירות המין.

עליזה לביא: כניסה של נשים לישראל באמצעות אשרות התיירות וכך בשבועות האחרונים נחשפה רשת שסחרה בנשים ממזרח אירופה והמשטרה, כמובן, עצרה שבעה בני אדם.

עליזה לביא: אז הייתי רוצה לשמוע ממך, אדוני, האם יש שינוי במדיניות של המשטרה במיוחד נוכח הדפוס החדש שאנחנו גילינו וזאת אחרי כמה שנים טובות ושקטות.

גלעד ארדן: קודם כל אני לא יודע מה זה אומר שינוי במדיניות אבל המשטרה מכירה את התופעה ופועלת עם רשות האוכלוסין, אני עוד זוכר את זה בחודשים הבודדים שכיהנתי כשר פנים, כאשר מגיעה מישהי כזו ורשות האוכלוסין - - - אני מציע שחוליית סחר בבני אדם תתייחס לנושא, אבל למיטב ידיעתי יש שיתוף פעולה ברמה אפילו של הדרכות לפקידי רשות האוכלוסין כדי לזהות את המאפיינים.

גלעד ארדן: גם, אני חושב, במידת הצורך, לסובב אותם חזרה ולשלוח אותם חזרה לארץ המוצא אבל אולי תרחיבי בנושא הזה.

<אתי בצר: אחת לחודשיים בערך יש קורסים של רשות ההגירה שמעבירים קורסים מקצועיים לבקרי גבול.

<אתי בצר: אנחנו באופן קבוע בכל קורס כזה נמצאים שם להדריך, לתת כלים, להסביר על התופעה, לתת איזשהם כלים ראשוניים לזהות אישה כזו שיכולה לבוא באמתלה כזו או אחרה, ובדיוק ככה, לסובב אותה חזרה.

<אתי בצר: בעצם היא נמצאת במתקן מסויים שנמצא בנמל התעופה ומשם חוזרת לארץ המוצא שלה.

גלעד ארדן: עם ויזת תייר כמובן - - -

עליזה לביא: כן, כן, ברור, הן מגיעות לשלושה חודשים, יש להן - - -

גלעד ארדן: הרבה פעמים, כמובן, יש גם גבר ישראלי מקומי שיש לו סיפור קורע לב על הקשר ביניהם ועל למה היא צריכה להגיע אליו לארץ וכו'.

<אתי בצר: הן מגיעות גם במסגרת של טיולים מאורגנים ביחד עם בני זוג, באמתלות שונות, יש המון סיפורים, מגיעות בטענה שהן הגיעו לטיפול רפואי כזה או אחר, מביאות אפילו מסמכים, בבדיקות מסויימות זה גם נמצא כמזוייף.

<אתי בצר: כלומר הטיפול באמת, יש טיפול מאוד נכון ומקצועי במעברי הגבול.

<אתי בצר: אם אני אוכל רק להתייחס לנושא ההדרכות אז זה לא נכון לומר שבמשטרת ישראל אין הדרכות בתחום של סחר בבני אדם - - -

עליזה לביא: לא אמרנו את זה.

<אתי בצר: לא, במה שהועלה מקודם.

<אתי בצר: זה לא פסק.

<אתי בצר: מה שקורה זה שבעצם ההרצאות ניתנות על ידי ראש חוליית סחר בבני אדם, קודמי בתפקיד עד לא מזמן, רובי קיים, שמעביר בכל קורס משטרתי רלוונטי קורס מקצועי על איך הטיפול המשטרתי נעשה ומה נדרש לכך.

<אתי בצר: בהיבט של מה שעידית מדברת שהוא מאוד מבורך והוא מאוד נכון זה ייעשה, אני הסברתי בפגישה שהייתה לנו לאחרונה עם ארגוני הסיוע, במסגרת ימים מרוכזים ששם אנחנו נביא את האנשים שעוסקים ביום ביום שלהם באכיפה ובתופעה של סחר בבני אדם והם בעצם יקבלו אתה הדרכות המקצועיות מהמקום של ארגוני הסיוע.

<יעל גור: אני רק אגיד בהקשר של קורבנות סחר אני חושבת שצריך לזכור שבמדינת ישראל מעורבים ומעורבות בזנות גם מבקשי מקלט.

עליזה לביא: ייחדנו לזה את הדיון הקודם, פשוט יש לנו - - -

<יעל גור: זה לא היה הנושא של הדיון הקודם, אבל חשוב גם שהשר יידע שהתופעה של זנות בישראל היא לא רק של קורבנות סחר מחו"ל וזנות מקומית, אלא גם מבקשי מקלט שחיים כאן ונאלצים לשרוד באמצעות זנות.

עליזה לביא: תודה.

עליזה לביא: אדוני, עדכון לגבי תכנית יזהר שבכאן חדשות התפרסמה כתבה שממנה למדנו שתכנית שפועלת למזעור נזקים למכורות ולמכורים לסמים ולנשים בזנות הפסיקה את הפעילות והטענה הייתה שהמשרד לביטחון פנים לא אישר תקציב.

עליזה לביא: בימים האחרונים הייתה פה הבהרה אז אם אפשר רק לפרוטוקול ובכלל גם לשתף אותנו על הפרוייקט החשוב הזה.

גלעד ארדן: מנכ"ל המשרד יתייחס.

<אליעזר רוזנבאום: אז אני בהזדמנות הזאת רק אוסיף עוד כמה דברים לגבי הנושאים האחרים שעלו כאן.

<אליעזר רוזנבאום: לגבי נושא הדרכות אנחנו גם פיתחנו ערכת לימוד כדי שבתחנות המת"חים יוכלו להעביר את כל הנושא הזה של סחר ואת הנושא של הזנות.

עליזה לביא: בתחנות עצמן?

<אליעזר רוזנבאום: בתחנות המשטרה עצמן.

<אליעזר רוזנבאום: והנושא הזה של ימי העיון אז כפי שנאמר כאן על ידי המשטרה, אבל אנחנו נבדוק את עצמנו, אין בעיה של - - - הסכומים שעידית מדברת זה סכומים זניחים, אנחנו יודעים להכיל את הדבר הזה, אין מגבלת תקציב להעביר הדרכה כזו או אחרת, בטח לא בזה אנחנו חוסכים, להיפך, בזה אנחנו שמים את כל מה שצריך על מנת שנוכל להעביר את ההדרכות לשוטרים ולשוטרות ולקצינים גם בקורסי הפו"ם וכל מה שקשור בזה.

<אליעזר רוזנבאום: לגבי הנושא של השולחנות העגולים והנוהל, אני מקווה, כפי שנאמר כאן על ידי הפרקליטות, רחלי, אנחנו זמן רב מושכים את הסיפור של הנוהל הזה, של העבודה, של השולחנות העגולים.

<אליעזר רוזנבאום: אני מקווה שבאמת בימים הקרובים האלה תסתיים הסאגה הזאת ונוכל לעבוד על פיו ברמות השונות:

<אליעזר רוזנבאום: גם ברמה היישובית, גם ברמה המחוזית וגם ברמה הארצית.

<אליעזר רוזנבאום: אנחנו קבענו שלושה מדרגים באיזה הפרשי זמנים שנתכנס כדי שנסגור את כל שרשרת הטיפול וההתייחסות לנושא הזה.

<אליעזר רוזנבאום: לגבי הנושא של פרוייקט יזהר - צריך לזכור שאנחנו יחד עם משרד הבריאות מפעילים חמש תחנות לחלוקת מזרקים כאשר חיפה ואשדוד ותל אביב היו באחריות הרשות הלאומית למלחמה בסמים ואלכוהול שעברה למשרד לביטחון פנים ומה-7 בפברואר למעשה הרשות החדשה למאבק באלימות, סמים ואלכוהול כרשות בתוך המשרד לביטחון פנים פעילה, קלטנו כבר את כל האנשים, אנשים כבר עובדים במקום ומתוקצבים.

<אליעזר רוזנבאום: הייתה לנו בעיה בתל אביב ספציפית כי למשרד אין התקשרות עם עמותה, לכן סיכמנו בימים האחרונים עם משרד הבריאות, ועדת המכרזים שלהם אישרה לקחת לאחריותם את תל אביב, אנחנו מעבירים להם את הכסף, אנחנו ממשיכים לטפל באשדוד ובחיפה והם מטפלים בירושלים, בבאר שבע ובתל אביב.

עליזה לביא: תודה אדוני.

עליזה לביא: בהמשך להצהרה החשובה שלך בנושא של הלפ דאנס והעדויות שמצטברות, וגם כאן הקדשנו לנושא של חשפנות הרבה מאוד.

עליזה לביא: חשפנות זה זנות אדוני.

עליזה לביא: אנחנו שומעים כאן

עליזה לביא: גם מה נעשה בתוך מועדוני החשפנות, הבאנו לפה עדויות, שמענו.

עליזה לביא: ואתה סיפרת לנו שבפגישה משותפת בין נציגי המשרד, הפרקליטות והמשטרה נקבע כי הפרקליטות תבחן תיקון של הנחייה 2.2 של הפרקליט שדנה בין היתר באכיפת עבירות הנלוות לזנות כך שריקוד הלפ דאנס ייכלל בגדר מעשה זנות.

עליזה לביא: ההתגייסות שלך, אדוני השר, בנושא של הזנות בכלל אבל של מועדוני החשפנות בפרט היא באמת ראויה לברכה והייתי רוצה לתת לך את רשות הדיבור כדי לדבר גם על תפיסת עולמך וגם על הדרך שבה אתה רואה איך אנחנו ממגרים את התופעה הזאת.

עליזה לביא: אנחנו רואים מה קורה ברמת גן כי באמת שופטת אמרה וקבעה וגם ראש העיר שיתף פעולה ובכלל, אבל זה לא קורה בעוד איזורים ברחבי הארץ.

עליזה לביא: ואנחנו פה שומעות חדשות לבקרים, לא רק בנושא אלא גם בנושאים כמו למשל על עבודה רבה מאוד של האנשים שלך בתל אביב ובדרום תל אביב.

עליזה לביא: אבל אז יש בעצם את המעבר של כל התופעות לערים אחרות כמו ראשון ואזור ופתח תקווה, ואני מסיירת שם ושם לצערי עדיין אין עוד שיתוף פעולה לא עם ראשי הערים, גם התחנות הן לא כמו תחנת תל אביב.

עליזה לביא: והשטח מלמד אותנו שאולי יש מקומות באמת שהתקדמנו אבל יש הרבה מאוד מקומות שאנחנו הולכים אחורה.

גלעד ארדן: אני חושב שעל התופעות שמייצרת החשפנות, בין אם הנזק כמובן והפגיעה הישירה כלפי הנשים וגם התופעת הנלוות מסביב, דיברת על נושא הלפ דאנס, אבל כמובן סמים, אלימות, אלכוהול ושכרות, כל התופעות הנלוות לתופעות שהן תופעות אנטי חברתיות.

גלעד ארדן: בסוף הכל מתגלגל לפתחה של משטרת ישראל ובנושא הזה יש ריכוז מאמץ גדול הרבה מאוד שנים סביב המועדונים האלה, לכן כמובן גם התפתחה התובנה במשטרת ישראל שאי אפשר להתייחס בנפרד אל הזנות מאשר אל הלפ דאנס שזה זנות בשם אחר או בתחפושת בכל ביטוי שלא נקרא לכך.

גלעד ארדן: מפה באה ההמלצה של המשטרה, מפה באה גם הפנייה שלי לפרקליט המדינה.

גלעד ארדן: למיטב הבנתי הפרקליטות שהיא המוסמכת בהקשר הזה על מדיניות האכיפה והגשת כתבי אישום בוחנת מהלך כולל ורחב.

גלעד ארדן: יש לזה כנראה מחיר בלוח הזמנים כיוון שאני פניתי לפרקליט המדינה להאיץ את ההכרעות בנושא הלפ דאנס וקיבלתי תשובה שהם עדיין בוחנים את ההקשר הרחב.

גלעד ארדן: אני מאמין שצריך להאבק במחוללי התופעות האלה ואלו שמרוויחים מהם כסף.

גלעד ארדן: בסופו של דבר למועדונים האלה יש בעלים, הבעלים האלה הוא מחולל התופעה.

גלעד ארדן: אפשר כמובן לפרק כל רכיב בתופעה ולנסות לטפל בו, וגם זה אולי ראוי שייעשה, אבל אני חושב שצריך למצוא את הדרך המשפטית ולמצות את הדין ולהגיש כתבי אישום עם מחוללי התופעה.

גלעד ארדן: איפה זה עומד נקודתית כרגע - אני חושב שהפרקקליטות ומשרד המשפטים יידעו לתת לך את הנקודה הספציפית, אני מקווה שההחלטות יגיעו במהרה.

עליזה לביא: ההתייחסות שלכם, פרקליטות?

<רחלי זוארץ לוי: אני יכולה במשפט להשיב על כך שאכן בעקבות הפנייה גם של השר וגם באמת יוזמה של המשטרה נעשתה העבודה הזאת.

<רחלי זוארץ לוי: מאחר והוחלט שאנחנו לא נתקן רק נקודתית את ההנחיה אלא נבחן תיקון רחב ומקיף יותר כדי לתת מענה לכלל התופעות שאנחנו פוגשים בשטח ושינויים שמתחוללים אז שהתיקון יהיה רחב ומקיף יותר וזה תמיד בהחלט גוזר זמנים באופן קצת שונה.

<רחלי זוארץ לוי: אבל - - -

עליזה לביא: אז מה לוחות הזמנים שלכם?

עליזה לביא: כי באמת הפנייה הייתה כבר לפני חצי שנה ואנחנו הולכים אחורה - - -

<רחלי זוארץ לוי: אבל כשאנחנו מדברים על עבודות צוותים שנעשות כדי לבחון כל סוגייה משפטית ולנתח אותה אז כדי לא לשכוח דברים, לפספס דברים ולעבוד באופן מדוייק דברים - - -

עליזה לביא: את כן יכולה לתת לנו הערכה של זמן מתי נזכה - - -

<רחלי זוארץ לוי: העבודה שלנו עומדת להסתיים בתקווה לקראת סוף החודש הבא.

<רחלי זוארץ לוי: אבל אנחנו נצטרך אחר כך לחזור להערות של המשרד לבטחון פנים, של המשטרה, של הגורמים שאיתם אנחנו עובדים ואז - - -

עליזה לביא: מתי נוכל לקבל פה דיווח בוועדה?

<רחלי זוארץ לוי: אני לא יודעת, אני מקווה, אני לא חושבת שלתחילת המושב הבא כמו לגבי התיקי סייבר.

<רחלי זוארץ לוי: כן חשוב לי לומר שבשיתוף פעולה עם המשטרה, לדוגמה מועדון ה-TLV לאחר חמשה דיונים בבית משפט נסגר סגירה מנהלית וגם הוגש כתב אישום נגד שניים שמנהלים אותו.

<רחלי זוארץ לוי: זאת אומרת שבמקרה הזה - - -

<רעות גיא: אבל בפועל הוא עובד רגיל.

<רחלי זוארץ לוי: אוקיי, בסדר, זה חשוב, אבל מבחינת הכלים המשפטיים הקיימים אנחנו לא זונחים אותם ואומרים בגלל שצריך לתקן את ההנחיה לא נעשית עבודה.

<רחלי זוארץ לוי: נעשית עבודה וגם ההליכים המנהליים מתקיימים לצד הליכים פליליים כאשר הדברים אפשריים.

<רחלי זוארץ לוי: לדוגמה מועדון ה-TLV הוא דוגמה מצויינת כי היו חמשה דיונים בפני מוטבים שונים עד שהצלחנו להאריך את הסגירה המנהלית שעליה הורה הקצין - - -

עליזה לביא: רחלי, אבל את מבינה מה אנחנו אומרים, הרבה מאוד זמן הדברים בידיים שלכם וזה הפך להיות איזשהו דפוס פעולה שבאמת מעבירים לכם והדברים עומדים.

<רחלי זוארץ לוי: אני כאן לא מוכנה ברשות גברתי לקבל את ההערה באופן הזה כי מאחר - - - העניין שהועברו התיקים כשהתחלנו את הדיון עם תיקי החקירה של - - -

עליזה לביא: התיקים - - - אבל פה זה חצי שנה גברתי.

<רחלי זוארץ לוי: אנחנו מדברים על מספר שבועות - - -

עליזה לביא: פה זה חצי שנה.

<רחלי זוארץ לוי: אבל אנחנו מדברים על הנחיה שלא מתייחסת רק לריקודי הלפ דאנס.

<רחלי זוארץ לוי: ריקודי הלפ דאנס הם נקודה אחת.

<רחלי זוארץ לוי: אז כשיש לך סוגיות שלמות, גם כאן בוועדה דבריך אורכים זמן - - -

עליזה לביא: חופשת לידה שלך, אחרי חופשת לידה אנחנו נזכה?

<רחלי זוארץ לוי: בהחלט.

<רחלי זוארץ לוי: אחזור עם כוחות מחודשים וזה תמיד טוב.

עליזה לביא: איך סבתא שלי תמיד הייתה אומרת, שתחזרי בידיים מלאות.

<רחלי זוארץ לוי: תודה.

<רחלי זוארץ לוי: לא, אבל באמת גם יש מחליפים לכל הדברים והדברים כל הזמן מטופלים, אנחנו לא מניחים אותם לרגע מסדר היום, זה באופן מלא כל הזמן על השולחן שלנו.

גלעד ארדן: אני חייב לחלוק עלייך בדבר אחד.

גלעד ארדן: הלפ דאנס אולי זה חלק מתופעה רחבה אבל התופעה הזו עצמה היא חלק רחב בתוך התופעה הרחבה ואני לא אגיד את כל הקלישאות, האויב של הטוב זה הטוב ביותר, אבל יש פה מעשה ספציפי שהוא תופעה ידועה שמתרחשת.

גלעד ארדן: למה לא להכריע קודם כל לגביה שהיא עבירה.

גלעד ארדן: בסדר, אתם רוצים להחליט גם לגבי עוד פעולות שמתבצעות במועדוני חשפנות, מאה אחוז, למה זה צריך לעכב את האכיפה כנגד זה בינתיים, זה קורה ערב ערב ברחבי המדינה וזה לא שונה מכל זנות.

גלעד ארדן: ופה יש כתובת לבעל בית הזונות הזה, זה בעל מועדון החשפנות שמאפשר את הריקודים האלה.

<רחלי זוארץ לוי: ולכן נתתי דוגמה את מועדון ה-TLV או מקומות נוספים שבהם האכיפה לא נפסקה.

<רחלי זוארץ לוי: בגלל שאנחנו בוחנים את ההנחיה האכיפה לא נפסקה.

<רחלי זוארץ לוי: ואמרתי, בשיתוף פעולה עם המשטרה נסגרו מקומות וגם הוגשו כתבי אישום.

<רחלי זוארץ לוי: לצד זה, אנחנו לא נוציא הנחיות חלקיות וחצאי הנחיות שיהיה בהם כדי לפגום בנו בדרך הכוללת כי אדוני השר מבין ויודע שבסוף אנחנו מתמודדים עם גורמים שהם בהחלט מנוסים ותמיד עם צעד קדימה לפנינו וכדי למנוע את המצב הזה שאנחנו נלך חצי צולעים למהלכים האלה עדיף וראוי לנו להגיע מוכנים וערוכים במכלול החזיתות.

עליזה לביא: תודה.

עליזה לביא: מה שלקראת סיום וזמננו התקצר, יש מי שסובלים וזה איגוד מקצועות העיסוי בישראל שבאמת נפגעו ונפגעים והם נמצאים איתנו כאן.

עליזה לביא: כל האיסור על פרסום שירותי עיסוי פוגע בפרנסתם ואני רוצה לתת לכם דקה לשטוח את טענותיכם, בבקשה.

<הולי שוורץ: צהריים טובים, תודה רבה, עורכת דין הולי שוורץ, מייצגת את איגוד מקצועות העיסוי.

<הולי שוורץ: ואכן דובר כאן הרבה על כל מיני אתרים שמפרסמים באופן ישיר שירותי מין ועלה פה אדיר לא אדיר - אז מהצצה חטופה המונח עיסוי ומעסה וספא נמצאים באתר הזה לא אחת ולא שניים.

<הולי שוורץ: ויש פה למעשה קבוצה שלמה של מטפלי מגע שהשקיעו משאבים, זמן, כסף, ולמעשה רצו לעסוק באיזשהו מקצוע שהוא מקצוע לגיטימי, והנה הם מצאו את עצמם באמצע איזשהו מאבק, איזשהו קרב שהוא לא של שלהם אבל הם הנפגעים, עליהם יורים, אם נקרא לזה ככה.

<הולי שוורץ: כי כשמטפל מציג את עצמו כמטפל, אפילו כותב ללא שירותי מין, הוא מקבל פניות חוזרות ונשנות שהן למעשה הטרדה מינית לכל דבר ועניין, אלא שהחוק למניעת הטרדה מינית לא תקף במקרים האלה, החוק לא מטפל ולא נותן מענה.

<הולי שוורץ: ולמעשה הם חשופים בצריח - - -

עליזה לביא: מה הבקשה שלכם?

<הולי שוורץ: הבקשה שלנו היא לפעול לתיקון החוק למניעת הטרדה מינית כדיי שהוא יתן מענה גם לסוגייה הספציפית הזאת.

<הולי שוורץ: המחוקק לא חשב על זה בזמנו כשחוקק החוק, ניתן לעשות תיקון נקודתי קל ופשוט ולפתור את הסוגייה הזאת.

<הולי שוורץ: תודה רבה.

עליזה לביא: תודה רבה.

עליזה לביא: ניצן, לסיום, מטה המאבק.

<ניצן כהנא: אני רוצה כמובן לברך את כבוד השר שהגיע ובעיקר על המסרים הנורא חשובים שהוא אומר.

<ניצן כהנא: כי ברור לנו שכשיושב השר לביטחון פנים ואומר דברים כאלה הם מחלחלים מטה.

<ניצן כהנא: ואני כן רוצה להתייחס לדברים שהם כן בשליטתו של השר ולא בידיהם של הפרקליטות.

<ניצן כהנא: רק בהערת אגב לפרקליטות - לטעמנו נכון להגיד שהגדרת הלפ דאנס תוכרע עד תחילת המושב הבא, הרי בתחילת המושב הבא צריך להתפרסם תזכיר החוק לאיסור צריכת זנות בו צריכה להיות מוגדרת עבירת הזנות, ולכן אפשר לקבוע את זה כדד ליין ראוי.

<ניצן כהנא: עכשיו לעניינינו - דבר ראשון דיברנו על הסחר בנשים - - -

גלעד ארדן: מה התפקיד שלך?

גלעד ארדן: אני לא שמעתי.

<ניצן כהנא: אני מנהלת שותפה במטה המאבק בסחר בנשים ובזנות, עורכת דין ניצן כהנא.

<ניצן כהנא: ואני רוצה להגיד לך, אדוני השר, לעניין הסחר בנשים, אחת המטרות החשובות, יש לנו מטרה משותפת לא רק למנוע מאותן נשים להגיע לכאן ולסבול במדינתנו אלא לתפוס את מי שסוחרים בהם, את מי שמנצלים את המצוקות שלהם בארץ המוצא ומפתים אותן לבוא לכאן.

<ניצן כהנא: ועל ידי סגירת השערים הפרטניים המאוד מאוד דלים האלה לא נצליח לעשות את זה.

<ניצן כהנא: צריך לעשות עבודות חקירה יזומות.

<ניצן כהנא: עלה פה כבר בוועדה, יש רשת שלמה, בגוגל אם כותבים ברוסית אישה ותל אביב מקבלים תמונות של הטיילת בתל אביב, בואי לישראל, תעשי מיליונים, תהיי מאושרת.

<ניצן כהנא: תחקירנית של ערוץ 2 הרימה טלפון, הגיעה לאדם שיושב בברית המועצות לשעבר, שמגייס את הנשים, שפוגש אותן, אנחנו מצפות גם לדברים האלה.

<ניצן כהנא: עוד שני דברים קטנים - - -

גלעד ארדן: רגע, האם זה מהווה עבירה בארץ המוצא?

גלעד ארדן: כלומר אם זה במדינה במזרח אירופה הרי בסופו של דבר גם אם המשטרה רוצה באמצעות שת"פ עם אותה מדינה להביא אותו לדין זה בתנאי שזה נחשב שם כעבירה.

<ניצן כהנא: יתכן שצריך להבין מי הם אותם אנשים שיושבים שם.

<ניצן כהנא: אבל צריך להבין שבדרך כלל התעשייה הזאת מבוססת על זה שיש פה במדינת ישראל מי שמרוויח את הכסף ומשתלם לו להביא לפה את הנשים- -

גלעד ארדן: לא, את פה אני מבין - - -

<ניצן כהנא: - - ולכן המטרה היא, אתה צודק שצריך לתפוס את אותם מקשרים ולראות ולאילו מדינות שבוודאי שהם משתפי פעולה איתם, כי אלה מדינות שביטלנו את הויזות לתיירות מהן, ובגלל זה גדל לפה הסחר.

<ניצן כהנא: כשבוטלו הויזות לתיירות מאוקראינה וגיאורגיה נפתחו שערי מדינת ישראל ודרך נתב"ג נסחרות לפה נשים.

<ניצן כהנא: זה אגב, לצד מבקשות המקלט האריתריאות.

<ניצן כהנא: עוד מילה אחרונה על זנות קטינים - מאוד מברכות על הקמת מערך מאור.

<ניצן כהנא: דיברתם על פתרונות, ביומים, ביומים ביומים.

<ניצן כהנא: תחקירן של Ynet נכנס לוואטסאפ בו צרכני זנות הקטינים בקלות מבקשים, פועלים.

<ניצן כהנא: אנחנו רוצות את המשטרה שם בכל הכוח.

<ניצן כהנא: הדבר הזה מדיר שינה מעינינו.

גלעד ארדן: קודם כל המשטרה עושה הרבה מאוד בתחום הזה ואני בטוח שהקמת המאור, היחידה, תגרום להרבה יותר פעילות.

גלעד ארדן: ובסופו של דבר במודל הדמוקרטי יש גם שר ואם אתן מתרשמות שהמשטרה, אני לא אלשין מי פנה אליי, אם אתן מתרשמות שבתחום מסוים, כל תחום, המשטרה לא מספיק מקדישה תשומת לב, למרות שאני חושב שהיא כן, אני תמיד אשמח לבדוק.

גלעד ארדן: הנושא של הכרטיסי זנות הגיע אליי דרך פניות.

גלעד ארדן: דרך אגב, לפעמים באמת המשטרה בעומס אדיר באזור מסויים והמפקדים לא שמים משהו במקום והפנייה ממני כמי שמייצג את האינטרס הציבורי גורמת לזה.

גלעד ארדן: אז תרגישו בנוח לפנות אליי ללשכה, אולי ישירות, ולהביא לידיעתי את זה גם כן אני אלווה את זה, בשמחה.

<ניצן כהנא: מעריכות את זה מאוד, תודה.

עליזה לביא: משפט אחד, גברת הלנה קרופט, בבקשה.

<הלנה קרופט: (אומרת דברים בשפה האנגלית, להלן התרגום החופשי:) אני מודה לכם על ההזדמנות להיות כאן היום.

<הלנה קרופט: אני אתן לכם מעט תובנות לגבי זנות באנגליה ובוויילס.

<הלנה קרופט: הדיונים כאן דומים מאוד לדיונים שמתקיימים שם עם האתגרים שניצבים בפניהם.

<הלנה קרופט: ישנם כ-100,000 אנשים המעורבים בזנות בבריטניה.

<הלנה קרופט: המספרים המדוייקים קשים.

<הלנה קרופט: 99% מהם הן נשים ו-70% מהמקרים הם מקרים של זנות רחוב, מסאז', מועדוני חשפנות.

<הלנה קרופט: ברבעון האחרון בין ספטמבר לדצמבר 2017 היו 462 מקרים, כולל קטינים, של סחר באנשים לצורך ניצול מיני, זה רק ברבעון האחרון.

<הלנה קרופט: באנגליה ובויילס זנות עצמה היא חוקית.

<הלנה קרופט: בתחילת יוני 2015 האי הצפוני הפך להיות הראשון בבריטניה שהפך את התשלום עבור זנות לעבירה על החוק.

<הלנה קרופט: בסקוטלנד במארס 2007 המפלגה הלאומית הצביעה לאמץ מודל סקוטי חדש שהוא כמו המודל הנורדי בשוודיה.

<הלנה קרופט: אז יש שינוי צפוי בחקיקה שלנו.

<הלנה קרופט: יש הבדל ניכר בגישה של המשטרה כלפי זנות בבריטניה וזה לא לגמרי עקבי עם הקו הלאומי הכללי, זה תלוי במדיניות המקומית ובמשאבים המקומיים ברחבי הארץ.

<הלנה קרופט: אבל איפה שננקטת מדיניות של אפס סובלנות ומעורבות של ארגונים רבים אז ישנן תוצאות שאנחנו מתחילים לראות.

<הלנה קרופט: בפרלמנט שלנו, הקבוצה הפרלמנטרית שדומה לוועדת המשנה הזאת פרסמה שני דוחות מרכזיים על איך ליישם את החוק.

<הלנה קרופט: הם דוחפים כלפי שינויים שמאוד דומים לאלה שאתם מדברים עליהם.

<הלנה קרופט: בגלל חוסר בראיות הממשלה עכשיו ממליצה על קיום מחקר על השכיחות ואופי הזנות בבריטניה, וזה הולך לקרות באפריל 2018 וזה - - -

עליזה לביא: תודה, יש לנו הרבה ללמוד אחד מהשני ולחלוק.

עליזה לביא: תודה רבה שהיית איתנו.

עליזה לביא: אדוני השר, תודה רבה, אני מניחה שבאמת המשרד לביטחון פנים, המשטרה, רתומים לעניין.

עליזה לביא: יש עוד הרבה מה לשפר ולהשתפר אבל אחד הדברים שצמחו פה בשנתיים האחרונות זה שיתוף הפעולה, כמו שאני קוראת לו הלבן שבעיניים, ההיכרות האישית, ההבנה שאפשר לעבוד גם כמובן באופן רשמי אבל גם באופן לא רשמי, להעביר מידע, לשתף, לראות איך מתקנים ואיך משנים.

עליזה לביא: ואני מברכת אותך על המעורבות בסוגייה של המאבק בתופעת הזנות ואני יודעת שהדלת שלך פתוחה תמיד על כלל המצוקות שאנחנו נתקלים.

עליזה לביא: כי צריך להבין שהזנות לא עומדת במקום, הטכנולוגיה שרצה ופורצת מביאה את הזנות למופעים ולתופעות שלא הכרנו.

עליזה לביא: רק לאחרונה אנחנו רואים איך כל מיני, אני קוראת להם סרסורים טכנולוגיים, צדים בנות צעירות, נותנים להן מצלמות ומלמדים אותן.

עליזה לביא: מלמדים אותן איך להיות, לא את לא כלום, את רק בחדר שלך, אבל השלב הבא זה זנות בהכשרה טכנולוגית.

עליזה לביא: ואנחנו פה באמת כל הזמן רואות איך זה קורה.

עליזה לביא: איך למדנו מרעות לומר, זנות בכף היד.

עליזה לביא: יש קבוצות וואטסאפ של זנאים וילדות ועוד כל מיני דברים שאנחנו חייבים חייבים חייבים לראות איך אנחנו כל הזמן מתעדכנים ומתקנים.

עליזה לביא: הוועדה מברכת על הקמת היחידה החדשה שהיא חלק ממערך לאומי במסגרת ההגנה לנוער וילדים ברשתות החברתיות ומחוצה לה ומודה על שיתוף הפעולה לעניין התאמות היכולות המשטרתיות של משרדי הממשלה הרלוונטיים בסוגייה.

עליזה לביא: לצד זה, אדוני השר, שמענו את הדברים ואנחנו מבינים את הבעייתיות בנוגע לסודיות המטופלים ולמגבלות הקיימות על הצוותים הרפואיים לעניין העברת המידע הרלוונטי למשטרה, ולכן אנחנו נפעל לקדם תיקון חקיקה לחוק זכויות החולה לעניין העברת מידע.

עליזה לביא: במקביל הוועדה תעקוב אחר המענה של הפרשנות המשפטית והשולחנות העגולים עליהם דיברה נציגת הפרקליטות.

עליזה לביא: הוועדה שמעה מנציגה המשטרה על 38 אתרים מתוך 700 שאותרו כמפרסמים שירותי מין.

עליזה לביא: הוועדה דורשת לקבל דיווח על הטיפול באתרים אלה באמצע המושב הבא.

עליזה לביא: לעניין זה הוועדה מחזקת את דברי השר כי הפרקליטות ומשרד המשפטים עדיין לא הפנימו את הנזק העצום הנגרם לציבור, ולכן יש לקבל החלטות במהירות האפשרית ובהקדם.

עליזה לביא: הוועדה קוראת ומבקשת מהשר לביטחון פנים להורות על יישום מלא של נוהל הליווי שמורה על הצמדת מתנדבות נשים לנשים שנלקחות לתחנות כאשר מתבצעות פשיטות או פעילויות במוקדי זנות.

גלעד ארדן: יש נוהל כזה?

עליזה לביא: לא, אנחנו מבקשים, זה בקשה שלנו.

עליזה לביא: בקשה שלנו, כמו ששמעת, אנחנו מבקשים את זה כבר כמה זמן - - -

<רעות גיא: יש נוהל כזה בהקשר לנפגעות עבירות מין.

עליזה לביא: כן, לקטינים - - -

<רעות גיא: לא רק קטנים, גם לנשים בגירות.

עליזה לביא: הדפוס של הנוהל קיים, הנוהל קיים, אבל לא במקרים שאנחנו מבקשות במנדט של הוועדה שלנו.

גלעד ארדן: חטיבת החקירות בודקת אפשרות לנוהל כזה?

<אתי בצר: כן, כן.

עליזה לביא: אנחנו דיברנו על זה בכמה דיונים.

<אתי בצר: דיברנו על זה במפגש של ארגוני הסיוע והסברתי להם שאני מעלה את זה למעלה.

<אתי בצר: הסברנו על הבעייתיות שתיקים - - -

עליזה לביא: אנחנו לא כל יום פוגשים פה בוועדה את השר, ולכן באמת היה חשוב לנו גם לבקש את זה ממנו.

עליזה לביא: כי כמו שאמרתי ופתחתי ואמרתי, תשומת הלב הנדירה שלך לסוגייה הזאת באמת מסייעת בידינו להביא את זה אל מרכז סדר היום.

עליזה לביא: זאת שעת רצון ואנחנו כולנו מקווים ששלושת הכלים, גם הפללת צרכני זנות, גם חינוך וגם שיקום של הנשים והנערות וכל מי שנמצא על הרצף, נוכל כולנו לקדם את מדינת ישראל.

עליזה לביא: זה נגע חברתי קשה שחברה נמדדת במוסריות שלה, ואנחנו כולנו חייבים להיות מגוייסים.

עליזה לביא: תודה רבה לך אדוני השר.

עליזה לביא: תודה רבה לכם כולכם ואנחנו ניפגש.